Siri Cerita Panjang Doraemon

Bagi rakyat Malaysia yang membesar sekitar era 1990-an, terutamanya bagi penggemar anime Doraemon, kartun animasi Jepun Doraemon adalah antara rancangan televisyen yang sering menjadi tontonan kesukaan kita sewaktu zaman kanak-kanak dan remaja. Ketika itu, siarannya betul-betul pada waktu maghrib di siaran televisyen swasta. Begitu juga kita amat gemar baca siri komik manganya.

Sebelum ini, penulis pernah mengulas satu siri anime lagenda bagi Generasi Y iaitu Dragon Ball yang bertajuk: “Konsep Dewa atau Tuhan Dalam Dragon Ball” yang disiarkan pada 17 September 2019. Untuk penulisan kali ini, penulis akan mengulas satu lagi anime lagenda yang akan mengimbau semula memori bahan-bahan bacaan komik manga zaman kanak-kanak dan remaja kita bagi Generasi Y iaitu berkenaan koleksi cerita panjang Doraemon.

Sepertimana yang semua peminat Doraemon tahu, melalui filem animasi “2112: The Birth of Doraemon” yang pernah ditayangkan pada tahun 1995 dahulu, diceritakan bahawa Doraemon pada asalnya adalah nama sekumpulan robot pembantu berbentuk kucing yang dicipta oleh sebuah kilang robot pada abad ke-22.

Walau bagaimanapun, Doraemon kepunyaan Nobita adalah unik dan berlainan sikit dengan robot sejenisnya yang lain. Akibat terkena s.eranga.n renjatan elektrik ketika awal proses pembuatannya tanpa disedari dan salah satu skru penting telah tercabut dari dalam badannya telah menyebabkan program sifat dirinya berubah menjadi kelam kabut dan sering melakukan kesilapan. Fizikalnya juga berubah apabila sepasang telinga kucingnya rosak dimakan robot tikus ketika beliau sedang tidur. Disebabkan beliau menangis tanpa henti kerana kehilangan telinganya, warna badannya berubah daripada kuning yang asal kepada biru dan suaranya bertukar menjadi kasar.

Beliau telah dibeli secara tidak sengaja oleh keluarga Nobi dan menjadi pengasuh pada bayi mereka, Sewashi. Setelah Sewashi meningkat usia kanak-kanak, beliau telah menghantar Doraemon ke masa silam sekitar abad ke-20 menggunakan mesin masa untuk membantu kehidupan moyangnya, Nobi Nobita yang sentiasa dirundum malang dan menyebabkan keturunannya hidup susah kerana dibebani hutang. Sejak kedatangan Doraemon dengan mesin masa di laci meja belajar Nobita, bermulalah kisah kehidupan suka duka mereka berdua bersama tiga orang lagi rakan mereka iaitu Shizuka, Giant dan Suneo.

Tidak dapat dinafikan, salah satu sebab utama kita semua suka menonton siri kartun animasi Doraemon kerana banyak penggunaan “alatan-alatan teknologi” yang keluar daripada poket empat dimensi Doraemon, walaupun kebanyakan alatannya yang penulis rasakan agak mustahil boleh dicipta seperti “kuih penterjemah,” “pintu kemana sahaja,” “lampu pengecil,” “kain masa,” “terowong mengecil” dan ribuan alatan lagi yang kita semua tahu. Alatan paling mustahil boleh dicipta bagi penulis ialah “mesin masa.” Bayangkan sekiranya wujud mesin masa, maka akan maha kelam kabutlah dunia ini sebab manusia bebas mengembara merentasi masa dan boleh mengubah situasi masa lampau dan masa akan datang. Disebabkan kisah alatan-alatan tersebut juga, animasi Doraemon boleh mempengaruhi imaginasi kanak-kanak kita untuk berfikiran seperti saintis.

Tahukah anda, sebenarnya siri manga Doraemon dicipta pada tahun 1969 oleh dua orang artis manga Jepun, Hiroshi Fujimoto (1933-1996) dan Motoo Abiko (1934-) atau nama pena duo mereka, Fujio Fujiko. Mereka berkolaborasi bersama-sama mencipta beberapa lagi siri manga Jepun selain Doraemon sejak tahun 1951 sehingga mereka berdua membuat keputusan untuk berpecah membawa haluan masing-masing pada tahun 1987. Setelah berpecah, Hiroshi tetap menggunakan nama pena Fujio Fujiko tersebut dengan penambahan huruf “F” di tengah-tengahnya menjadi Fujio F. Fujiko. Idea penciptaan dan jalan cerita siri manga Doraemon lebih dikaitkan dengan Hiroshi Fujimoto (Fujio F. Fujiko).

Seperti komik manga Jepun yang lain, siri animasi Doraemon juga diadaptasikan dalam bentuk siri rancangan televisyen dan filem animasi. Di Malaysia, Tora Aman adalah syarikat percetakan yang bertanggungjawab menerbitkan komik-komik manga Jepun yang diterjemahkan ke dalam bahasa Melayu termasuklah siri komik manga Doraemon. Syarikat percetakan dan penerbitan tersebut mula beroperasi sekitar awal tahun 1990-an sebelum menamatkan operasinya pada pertengahan tahun 2017 yang lalu.

Filem animasi 3D box office Doraemon “Stand by Me” yang pernah ditayangkan di pawagam-pawagam seluruh dunia pada tahun 2014-2015 merupakan filem animasi Doraemon paling berjaya pernah mengutip keuntungan paling tinggi iaitu lebih USD$ 100 juta di seluruh dunia. Begitu juga sekuel kedua filem tersebut, “Stand by Me 2” yang ditayangkan pada tahun 2020 lepas berjaya mengutip keuntungan tahap filem box office antarabangsa. Tahukah anda, antara artis suara terawal meminjamkan suaranya sebagai suara watak anime Doraemon sekitar tahun 1970-an adalah sama dengan artis suara bagi watak Goku, Gohan dan Goten dalam anime Dragon Ball?

Sebagai salah satu siri manga dan anime Jepun yang popular di seluruh dunia dan diterjemahkan dalam pelbagai bahasa di negara masing-masing, siri manga dan anime Doraemon telah memenangi beberapa anugerah berprestij manga dan penyiaran rancangan televisyen di peringkat antarabangsa. Bahkan Kementerian Perhubungan Luar Jepun telah mengiktiraf watak Doraemon sebagai duta budaya anime Jepun yang pertama pada tahun 2009 kerana sumbangannya dalam mempelopori perkembangan anime-anime Jepun di serata dunia. Selepas pembukaan rasmi Muzium Fujio F. Fujiko pada bulan September 2011 di bandar Kawasaki, Jepun, Doraemon diiktiraf sebagai “penduduk rasmi” bandar tersebut, seabad sebelum “kelahirannya.” (sumber: Tsukamoto Miho, “Educational and Technological Perpectives in Doraemon – Hope and Dreams in Doraemon’s Gadgets,” dalam World Academy of Science, Engineering Technology, International Journal of Humanities and Social Sciences, Vol. 8, No. 11, 2014)

Secara asasnya, siri komik manga Doraemon boleh dibahagikan kepada dua kategori iaitu siri komik manga pendek dan siri komik manga cerita panjang Doraemon. Siri komik manga pendek Doraemon mengandungi banyak bab penceritaan dalam satu buku komik yang setiap satu babnya fokus kepada penceritaan satu alatan Doraemon dan kebanyakannya tidak berkait cerita dengan bab sebelum atau selepasnya. Terdapat 45 siri komik manga pendek Doraemon yang secara keseluruhannya mengandungi sebanyak 1,344 bab cerita pendek.

Manakala siri komik manga cerita panjang doraemon pula setiap satu buku komiknya menceritakan perjalanan panjang pengembaraan Doraemon, Nobita dan rakan-rakan mereka berdasarkan sesuatu tema pengembaraan tersebut, misalnya di dasar laut atau di angkasa lepas. Terdapat 24 siri komik manga cerita panjang Doraemon.

Penulis suka baca kedua-dua jenis siri komik manga tersebut, tetapi penulis lebih suka siri cerita panjang Doraemon sama ada dalam bentuk komik manga mahupun filem animasi. Amat mengasyikkan dan mengujakan. Penulis sendiri pernah memiliki koleksi penuh siri komik manga cerita panjang tersebut terbitan Tora Aman. Pengembaraan panjang mereka meliputi pelbagai tempat dan keadaan seperti pengembaraan ke zaman silam, kota kuno, dasar lautan, angkasa lepas, alam mimpi, dunia robot, tamadun silam, dunia magik atau sihir, dunia alat mainan, dunia burung, negara awan dan pelbagai lagi.

Di bawah ini penulis ceritakan secara ringkas berkenaan sebahagian 12 daripada 24 siri cerita panjang Doraemon, manalah tahu dapat “membuka” semula memori kanak-kanak dan remaja kita. Untuk makluman pembaca, tajuk-tajuk setiap siri yang dinyatakan adalah tajuk siri terjemahan dalam Bahasa Melayu terbitan Tora Aman yang disertakan sekali versi tajuk Bahasa Inggerisnya.

1) Nobita dan Dinosaur (Nobita’s Dinosaur)

Siri pertama cerita panjang Doraemon ini berkisarkan berkenaan pengembaraan mereka merentasi masa pada zaman dinosaur atau lebih spesifik lagi ketika era dunia Cretaceous (145-66 juta tahun silam). Kisahnya bermula apabila Nobita berasa cemburu apabila Suneo dengan berlagaknya menunjukkan fosil kuku dinosaur T-Rex yang dihadiahkan oleh ayahnya dari luar negara kepada rakan-rakannya. Nobita kemudiannya berusaha sendirian untuk mencari fosil di bukit belakang sekolahnya, tapi secara tidak sengaja terjumpa fosil sebiji telur dinosaur ketika sedang menggali lubang untuk sampah yang dipaksa oleh seorang penduduk berdekatan bukit tersebut sebagai hukuman kerana terganggu dengan aktiviti cari gali tersebut.

Dengan menggunakan “kain masa” Doraemon, Nobita cuba menukarkan fosil telur tersebut menjadi telur dinosaur yang asal dan usaha tersebut membuahkan hasil apabila telur tersebut menetas dan mereka mendapati dinosaur tersebut adalah dari spesis Futabasaurus. Disebabkan Nobita tidak mahu terlalu awal menunjukkan dinosaur tersebut kepada Suneo kerana masih kecil, beliau memeliharanya buat sementara waktu dalam baldi air, kemudiannya berpindah dalam kolam mandi dan seterusnya di tasik berdekatan kerana saiznya yang membesar. Disebabkan tersebarnya berita orang awam berkenaan penampakan dinosaur di tasik, maka Nobita dan Doraemon membuat keputusan menghantar dinosaur yang mereka beri nama Pisuke tersebut ke zamannya.

Malangnya, melalui alat “monitor masa” Doraemon, mereka menyedari bahawa mereka telah tersilap hantar Pisuke bukan di habitat asalnya yang menyebabkannya dianiaya oleh spesis dinosaur yang lain. Disebabkan terlebih muatan dan dalam keadaan tergesa-gesa, mesin masa yang dinaiki oleh mereka berlima rosak setibanya mereka pada zaman tersebut, menyebabkan mereka tidak boleh kembali ke zaman mereka melainkan mereka menelusuri ke tanah Jepun ketika itu. Bermulalah pengembaraan mereka mengharungi pelbagai rintangan dan cabaran pada zaman tersebut yang selain daripada s.eran.gan pelbagai spesis dinosaur, mereka juga dis.eran.g oleh sekumpulan pemburu haram dinosaur yang merentasi masa untuk mendapatkan spesis dinosaur peliharaan Nobita tersebut.

Dalam siri cerita panjang ini, pelbagai maklumat yang disampaikan dapat dipelajari berkenaan era-era dinosaur seperti era Cretaceus dan Mesozoic serta kepelbagaian spesis-spesis dinosaur yang dipaparkan seperti Futabasaurus, T-Rex, Apatosaurus, Elasmosaurus, Archelon, Triconodon, Ornithomimus dan Pteronodon. Kita juga dapat pelajari habitat asal spesis dinosaurus tertentu seperti Futabasaurus yang pertama kali fosilnya dijumpai di Jepun.

2) Sejarah Penerokaan Angkasa Lepas (Nobita’s Record of Spaceblazer)

Siri cerita panjang kedua ini berkisarkan pengembaraan Doraemon, Nobita dan rakan-rakan mereka di sebuah planet di angkasa lepas yang sangat jauh dari Bumi. Kisahnya bermula apabila lantai tatami di bilik Nobita secara tidak sengaja dan tiba-tiba menjadi portal penghubung ke sebuah kapal angkasa yang berada sangat jauh di angkasa lepas.

Ini berlaku apabila terjadinya fenomena kejadian “space-time warp” atau “pelendingan atau kelengkungan ruang dan masa” di suatu tempat di angkasa raya yang mewujudkan suatu ruang portal penghubung antara sebuah kapal angkasa yang berada ribuan Tahun Cahaya (satu Tahun Cahaya bersamaan 9.46 trillion kilometer) dari Bumi dengan Bumi disebabkan oleh pengaruh medan graviti ruang angkasa yang kuat. Lebih kurang begitulah penerangannya yang penulis faham, haha… Konsep portal penghubung tersebut sama seperti fungsi alat “pintu kemana sahaja” milik Doraemon.

Apapun, dalam siri ini diceritakan berkenaan kehidupan di sebuah planet yang gravitinya lemah berbanding graviti Bumi yang menyebabkan Nobita pun boleh menjadi adiwira di planet tersebut, komposisi udara yang berbeza, kepelbagaian makhluk pelik yang menghuni planet tersebut dan perbezaan peredaran masanya dengan bumi disebabkan saiz planet tersebut. Begitu juga bilangan bulan yang mengelilingi planet tersebut yang lebih dari satu bulan sepertimana planet-planet yang terdapat dalam Sistem Suria kita. Pengembaraan Nobita, Doraemon dan rakan-rakan mereka bersama keluarga Roppel yang merupakan antara penghuni planet tersebut berusaha menyelamatkan tanah penduduk planet tersebut daripada dirampas oleh sebuah syarikat perindustrian kerana mereka ingin menjarah sejenis sumber galian yang penting.

3) Penjelajahan Alam Misteri (Nobita and The Haunts of Evil)

Siri cerita panjang Doraemon yang ketiga ini pula menceritakan berkenaan pengembaraan Doraemon, Nobita dan rakan-rakan mereka ke sebuah tempat peradaban asing dan tersembunyi di tengah-tengah hutan tebal Afrika Tengah. Siri ini mengenengahkan beberapa maklumat berkenaan keadaan muka bumi geografi Afrika Tengah terutamanya di kawasan hutan tebal sepanjang Sungai Congo di mana terletaknya sebuah negara peradaban terasing tersebut.

Kisahnya bermula apabila Nobita menggunakan alat kamera satelit Doraemon untuk mencari suatu kawasan di benua Afrika yang masih belum diterokai oleh manusia untuk tujuan mengembara bersama rakan-rakannya. Kebetulan, Nobita menemui seekor anjing liar yang kelaparan dan kotor di padang yang diberi nama Peko. Peko sebenarnya adalah “seekor” putera mahkota di negaranya yang melarikan diri selepas berlakunya rampasan kuasa oleh menteri negara tersebut. Negaranya itu terletak di kawasan tersembunyi dan terasing di tengah-tengah hutan tebal Afrika Tengah yang dilitupi awan tebal.

Peko menggunakan alat Doraemon tersebut untuk menunjukkan kepada Doraemon dan Nobita di mana terletaknya negaranya. Dari petunjuk tersebut, mereka memulakan pengembaraan ke Afrika menggunakan “pintu kemana sahaja” mencari tempat misteri tersebut. Mereka ditimpa masalah apabila “pintu kemana sahaja” dibakar kerana dianggap sampah oleh seorang pak cik yang sedang membersihkan padang. Bermulalah pengembaraan dan cabaran mereka merentasi hutan tebal, kawasan savanah dan lembah yang sangat dalam untuk terus menuju ke tempat misteri tersebut.

Ketika di tengah-tengah pengembaraan, Peko mendedahkan identiti sebenar dirinya sebagai putera raja yang bernama Kuntaq yang berjaya melarikan diri daripada cubaan b.unu.h dirinya ketika berlakunya rampasan kuasa diketuai oleh seorang menteri di negaranya. Kuntaq menjelaskan bahawa tempatnya terasing daripada dunia manusia apabila berlakunya gempa bumi yang kuat ribuan tahun dahulu yang mengakibatkan tanah di sekeliling tempat tersebut menjadi jurang lembah yang dalam. Menurutnya, sebagaimana manusia berevolusi daripada mawas di dunia luar, begitu juga di tempatnya, anjing-anjing berevolusi menjadi seperti manusia iaitu berjalan dengan dua kaki, akal pemikiran berkembang dan seterusnya membina peradaban negara mereka sendiri yang teknologinya berkembang pesat. Maka bermulanya pengembaraan Doraemon, Nobita dan rakan-rakan mereka membantu Kuntaq mendapatkan semula takhta kerajaannya.

Siri ini memberi gambaran imaginasi kepada kita betapa ada kemungkinan wujudnya kawasan di muka bumi ini yang belum diterokai oleh manusia sama ada disebabkan kawasan tersebut tersembunyi dengan awan tebal yang tidak dapat ditemui oleh satelit atau runtuhan kota yang tertanam jauh di bawah tanah, dan halangan geografi seperti hutan tebal atau pulau yang jauh terasing di tengah-tengah lautan luas.

4) Kubu Hantu di Dasar Laut (Nobita and The Castle of The Undersea Devil)

Siri cerita panjang yang keempat ini berkenaan pengembaraan mereka di dasar laut dalam. Kisahnya bermula apabila Nobita dan rakan-rakannya berbalah berkenaan tempat percutian yang menarik sama ada di pantai atau di kawasan pergunungan. Doraemon mencadangkan pengembaraan di dasar laut dalam. Mereka menjadi lebih teruja untuk mengembara di dasar lautan dalam setelah tersebarnya berita terkini berkenaan penemuan sebuah kapal karam di dasar lautan yang diramalkan mengandungi harta karun yang bernilai tinggi.

Pengembaraan mereka bermula di Lautan Pasifik melalui “pintu kemana sahaja” setelah mereka disuluh oleh “lampu penyesuaian tekanan atmosfera” oleh Doraemon yang membolehkan mereka bernafas dan menjadikan badan mereka dapat bertahan dengan tekanan di dasar lautan dalam tempoh tertentu. Sepanjang pengembaraan mereka di dasar Lautan Pasifik dan kawasan sekitar Jurang Mariana, iaitu jurang dasar laut paling dalam di dunia, mereka menemui pelbagai jenis ikan yang mendiami dasar laut dalam seperti Ikan Pemancing atau Anglerfish, labah-labah laut, oarfish, ikan Macropinna Microstoma dan pelbagai lagi spesis hidupan.

Apabila Doraemon dan rakan-rakannya ditangkap oleh seekor sotong raksasa dasar laut, mereka telah diselamatkan oleh sekumpulan manusia yang tinggal di dasar laut. Mereka telah dibawa ke negara kota mereka di dasar laut Jurang Mariana. Menurut mereka, pada asalnya nenek moyang mereka juga adalah manusia yang berevolusi tinggal di daratan. Tetapi disebabkan kecewa dengan pengkhianatan yang sering berlaku, nenek moyang mereka berusaha selama berkurun lamanya mencipta alat yang dapat menyesuaikan badan agar dapat tinggal semula di dasar laut dalam. Setelah alat tersebut berjaya dicipta, mereka mula tinggal di dasar laut dan membina peradaban yang maju seperti lagenda Kota Atlantis di dasar lautan yang hilang.

Mereka membenci manusia di daratan kerana mencemarkan lautan dan tidak membenarkan Doraemon dan rakan-rakannya kembali ke daratan. Malangnya, negara mereka sering dis.eran.g oleh tentera-tentera robot milik seorang pengkhianat mereka, Kochi, yang mencuri teknologi mereka dan membina markasnya di dasar laut Bermuda di Lautan Atlantik untuk menghasilkan senjata pemusnah yang akan menghapuskan semua manusia di dasar laut.

Sepertimana yang kita semua tahu, kawasan lautan Segi Tiga Bermuda sememangnya terkenal dengan kisah misteri kehilangan banyak kapal laut dan kapal terbang yang merentasinya. Maka bermulalah pengembaraan Doraemon dan rakan-rakannya merentasi Lautan Atlantik menuju ke dasar laut Bermuda untuk membantu penghuni negara dasar laut menghapuskan markas Kochi.

Siri cerita panjang keempat ini bukan sahaja banyak menyampaikan maklumat berkenaan lautan, bentuk muka bumi geografi dan kehidupan makhluk di dasar lautan dalam, bahkan turut membawa imaginasi pembaca ke dasar laut Bermuda yang sehingga kini menyimpan 1,001 misteri.

Cuba pembaca sekalian bayangkan, lautan meliputi hampir 70% permukaan muka bumi kita. Walaupun begitu, hampir 80% daripada keseluruhan lautan terutamanya di dasar lautan sehingga kini masih belum dipetakan atau dijelajahi, bahkan tidak pernah dilihat oleh manusia. Peratusan itu lebih tinggi daripada pemetaan yang telah kita lakukan pada permukaan bulan dan planet Marikh. (sumber: laman web rasmi National Geographic, dirujuk pada bulan Jun 2021). Jadi, masih terdapat banyak lagi misteri dasar lautan yang kita belum temui.

5) Penjelajahan Sarang Hantu (Nobita’s Great Adventure into The Underworld)

Siri kelima ini berlainan sikit berbanding siri-siri sebelumnya, Ini kerana pengembaraan dalam siri ini bukan di dunia nyata, tetapi di dunia magik atau sihir. Kisahnya bermula apabila Nobita menggunakan “pondok telefon ajaib” milik Doraemon untuk meminta supaya dunia nyata bertukar menjadi dunia sihir. Ya, penulis yakin dalam fikiran para pembaca sekalian akan terlintas berkenaan novel atau siri filem Harry Potter. Lebih kurang begitulah dunia penceritaannya, cuma siri cerita panjang Doraemon ini muncul belasan tahun lebih awal daripada penulisan siri novel Harry Potter karya J. K. Rowling tersebut.

Setelah panggilan telefon tersebut dilakukan, keesokan harinya, dunia sekeliling mereka mulai berubah; langit mula dipenuhi dengan permaidani dan penyapu terbang yang membawa mereka ke pejabat dan sekolah, iklan-iklan penjualan komersil bola kristal ramalan di kaca televisyen dan mata pelajaran sihir diajar di sekolah. Ya, sama seperti Sekolah Hogwart dalam cerita Harry Potter.

Masalah timbul apabila terdapat syaitan dari dunia kejahatan yang markasnya terletak di planet lain sedang berusaha ingin menguasai bumi dan memusnahkan seluruh penghuni bumi. Seorang sarjana bidang “Devilogi” iaitu Prof. Mangetsu yang berjaya mentafsirkan manuskrip lama berkenaan cara untuk menghapuskan syaitan dunia kegelapan telah ditangkap dan dipenjara. Doraemon tidak boleh menggunakan “pondok telefon ajaibnya” untuk kembali ke dunia nyata kerana dunia mereka akan terpisah sebelum Prof. Mangetsu diselamatkan. Tambahan pula, beberapa orang rakannya yang lain turut ditangkap dan dipenjara. Maka bermulalah pengembaraan Doraemon dan rakannya yang lain menuju ke markas dunia kegelapan untuk memusnahkan syaitan tersebut.

Dalam siri cerita panjang ini disampaikan berkenaan sejarah bagaimana peradaban manusia mula mempercayai ilmu-ilmu ghaib dan mengamalkan sihir. Sebagai contoh, diceritakan masyarakat Babylon pada zaman dahulu mula menilik nasib dengan memerhati kedudukan bintang-bintang di langit mengikut peristiwa tertentu untuk meramal masa hadapan. Pada masa kini, ianya dikenali sebagai bidang astrologi dan berkembang menjadi ilmu astronomi moden. Dalam al-Qur’an juga, Surah al-Baqarah, ayat 102, ada menceritakan berkenaan penduduk Babil (Babylon) yang mengamalkan ilmu sihir untuk tujuan kejahatan mereka.

Diceritakan juga bagaimana ilmu sihir dikaitkan dengan pengaruh syaitan yang jahat dan menyebabkan seseorang itu mengingkari ajaran Tuhan. Oleh sebab itu, masyarakat Eropah pada zaman pertengahan pernah menangkap, menyeksa malah memb.unu.h pengamal-pengamal ilmu sihir dengan cara membakar mereka hidup-hidup. Selepas itu, ilmu-ilmu sains pula mula berkembang maju dan meluas. Oleh sebab itu juga, dikatakan ilmu sihir dan ilmu sains berakar umbi daripada asal yang sama, tetapi lama kelamaan manusia mula meninggalkan segala karut marut ilmu sihir dan beralih memajukan ilmu sains yang lebih selamat dan munasabah.

6) P.eran.g di Angkasa Lepas (Nobita’s Little Star Wars)

Siri cerita panjang keenam ini sama tema pengembaraan dengan siri kedua iaitu bertemakan pengembaraan di sebuah planet di angkasa lepas, tapi makhluk asing tersebut bersaiz kecil. Kisahnya bermula apabila set penggambaran angkasa lepas Giant dan Suneo dise.ra.ng oleh sebuah kapal angkasa bersaiz alat mainan yang besar. Pada masa yang sama, Doraemon dan Nobita menjumpai satu makhluk asing bersaiz kecil dengan kapal angkasanya bersaiz alat mainan yang rosak. Makhluk asing kecil tersebut memperkenalkan dirinya sebagai Papi yang berjawatan Presiden di planet kecilnya yang bernama Pirika. Beliau berjaya melarikan diri daripada planetnya ke Bumi selepas berlakunya rampasan kuasa untuk memb.unuh.nya.

Pihak pemberontak planet Pirika menjejaki Papi sehingga ke planet Bumi. Setelah mendengar cerita daripada Papi, Doraemon dan rakan-rakannya membuat keputusan untuk membantu Pika menentang pihak pemberontak tersebut. Dengan menggunakan “lampu pengecil” milik Doraemon, mereka menaiki kapal angkasa milik Papi untuk ke planet Pirika dan mengecilkan juga alat mainan kereta kebal – kereta kebal milik Suneo sebagai persediaan untuk berp.era.ng di planet tersebut.

Tiba di planet Pirika, bermulalah pep.eran.gan antara Doraemon dan rakan-rakannya menentang tentera pemberontak sehinggalah mereka tertangkap. Ketika hampir dihukum tembak, Doraemon dan rakan-rakannya membesar ke saiz asal kerana kesan “lampu pengecil” telah hilang. Dengan saiz gergasi itulah, dengan mudahnya mereka berjaya menewaskan angkatan tentera pemberontak yang kecil. Ceritanya ada persamaan dengan cerita satu filem Hollywood bertajuk Gulliver’s Travels (2010) lakonan utama Jack Black.

7) Nobita dan Panglima Besi (Nobita and The Steel Troops)

Siri cerita panjang Doraemon yang ketujuh ini juga berdasarkan s.ran.gan makhluk asing daripada planet lain ke atas Bumi, tapi daripada planet robot. Kisahnya bermula apabila Nobita menjumpai satu bahagian robot yang tiba-tiba muncul dan jatuh dari langit Kutub Utara semasa sedang mencari Doraemon menggunakan “pintu kemana sahaja.” Pada masa yang sama, seorang gadis robot sedang mencari bahagian robot tersebut. Apabila Nobita membawa bahagian robot itu pulang ke rumah, satu persatu bahagian robot yang lain jatuh dari langit di halaman rumahnya.

Menggunakan alat “kolam ke dimensi dunia lain” milik Doraemon, mereka memasang bahagian-bahagian robot tersebut di “dunia cermin” tersebut. Selepas gadis robot yang bernama Lillele itu berjumpa dengan Nobita dan mendapat tahu bahawa Nobita menyembunyikan robotnya di dunia cermin, Nobita telah memberi alat Doraemon tersebut kepada Lillele. Disebabkan risau dengan apa yang akan dilakukan oleh Lillele di dunia cermin, Doraemon dan Nobita telah memasuki dunia cermin tersebut dan mereka berdua terkejut apabila Lillele secara senyap telah mendirikan sebuah pangkalan robot yang bertujuan untuk meny.era.ng bumi.

Lillele menjelaskan bahawa beliau berasal daripada sebuah planet Mekatopia yang dihuni oleh komuniti robot dan dihantar sebagai pengintip dalam misi untuk menawan bumi dan menjadikan manusia sebagai hamba mereka. Menurutnya, pada asalnya planetnya didiami oleh manusia. Tetapi disebabkan manusia saling berbu.nu.han sesama sendiri, seorang manusia telah mencipta sepasang robot yang boleh hidup seperti manusia dan berkembang biak mencipta peradaban mereka sendiri. Pencipta itu juga telah memasukkan sedikit sahaja elemen program sifat suka bersaing pada pasangan robot tersebut yang boleh diwarisi agar setiap robot akan datang sentiasa bersaing sesama mereka dalam membentuk peradaban yang terus maju. Malangnya, elemen program tersebut telah menjadikan mereka saling berp.era.ng sesama sendiri dan akhirnya mereka membuat keputusan menawan bumi untuk menjadikan manusia hamba abdi mereka.

Di bumi, Lillele yang cedera akibat alat Doraemon tersebut meletup ketika beliau cuba menangkap Doraemon dan Nobita, telah dirawat oleh Doraemon dan rakan-rakannya. Sementara itu, bala tentera robot dari planet Mekatopia tiba dibumi tapi telah berjaya diperdayakan oleh Doraemon dan rakan-rakannya untuk masuk ke dunia cermin yang tidak berpenghuni. Setelah mereka menyedari dunia cermin tersebut tidak berpenghuni, mereka cuba kembali semula ke dunia nyata dan bermulanya pep.erang.an antara Doraemon bersama rakan-rakannya menentang bala tentera robot tersebut.

Sementara itu, Lillele berubah fikiran dan menyedari kesilapannya yang cuba untuk menawan bumi. Beliau dan Shizuka telah membuat keputusan menaiki mesin masa ke Mekatopia 30,000 tahun silam di mana pencipta tersebut mula mencipta pasangan robot pertama. Apabila pencipta tersebut diberitahu kejadian yang akan berlaku pada masa akan datang, beliau membuat keputusan untuk membuang semula elemen program sifat suka bersaing pada robot yang diciptanya. Dengan perbuatan tersebut, maka secara automatiknya masa hadapan terus berubah, bala tentera robot yang cuba meny.eran.g bumi tiba-tiba hilang termasuklah Lillele yang membantu tindakan pencipta tersebut.

Pada pengamatan penulis sendiri, siri ini menyampaikan mesej tersembunyi bahawa setiap manusia dicipta dengan sifat suka bersaing dalam diri. Secara positifnya, sifat tersebut dapat melahirkan generasi yang kuat kerana masing-masing berusaha menjadi lebih baik dan dapat melindungi diri dan keluarga mereka daripada sebarang bahaya. Malangnya, sifat tersebut juga menjadikan manusia semakin mementingkan diri sendiri dan menindas orang lain untuk berada di atas. Walau bagaimanapun, kita juga diberi kuasa untuk memilih jalan sendiri dan diberikan bimbingan agar memilih jalan yang betul.

8) Penunggang Dinosaur (Nobita and The Knights of Dinosaurs)

Siri cerita panjang Doraemon yang kelapan ini mempunyai tema penceritaan yang sama dengan siri pertama iaitu berkenaan dinosaur, melainkan kali ini bukan pengembaraan ke zaman pra sejarah, tetapi pengembaraan di dunia bawah tanah pada masa kini. Kisahnya bermula apabila Nobita dan rakan-rakannya membina ruangan bilik peribadi masing-masing di bawah tanah setelah menggunakan alat “lubang kemana sahaja” milik Doraemon yang membolehkan mereka menemui terowong bawah tanah. Walau bagaimanapun, Suneo secara tidak sengaja telah menemui terowong panjang yang membawanya ke dunia luas bawah tanah yang dipenuhi dengan pelbagai spesis dinosaur. Suneo terpisah dari rakan-rakannya dan ditangkap oleh makhluk seperti manusia yang menghuni dunia bawah tanah.

Dalam misi menyelamatkan Suneo, Doraemon dan rakan-rakannya telah ditangkap oleh sekumpulan makhluk “orang asli” bawah tanah yang menakutkan, dan kemudiannya diselamatkan oleh satu makhluk penghuni dunia bawah tanah yang menunggang dinosaur spesis Raptor. Penunggang dinosaur tersebut bernama Banhou. Mereka dibawa ke ibu kota negara maju mereka dan diberi layanan yang baik.

Menurut sejarah mereka, nenek moyang mereka yang berupa sekumpulan dinosaur spesis Raptor bersama spesis-spesis dinosaur yang lain telah diselamatkan daripada bencana dunia yang berlaku di muka bumi 65 juta tahun yang lalu dengan dibawa memasuki satu terowong yang menghala ke suatu ruang dunia bawah tanah yang begitu luas. Kemudiannya, nenek moyang mereka itu berevolusi seperti manusia sehingga dapat membina sebuah peradaban dengan teknologi yang canggih di dunia bawah tanah tersebut. Menarik bukan? Jika dalam siri ketiga, dunia anjing berevolusi, dalam siri ini dinosaur jenis Raptor yang berevolusi.

Penghuni dunia bawah tanah bercita-cita dan berusaha untuk mengubah sejarah dunia kerana mereka beranggapan bencana dunia tersebut berlaku disebabkan s.eran.gan makhluk asing. Fikiran mereka, sekiranya ser.an.gan tersebut tidak berlaku, sudah tentu nenek moyang reptilia mereka telah berevolusi menguasai permukaan daratan bumi, bukan spesis mamalia yang berevolusi menjadi manusia. Oleh sebab itu, dengan teknologi mereka yang maju, mereka berjaya mencipta sebuah kapal besar yang bukan sahaja boleh menembusi lapisan bawah tanah bumi, bahkan boleh berfungsi sebagai mesin masa.

Dengan kapal besar tersebut, mereka kembali ke zaman silam 65 juta tahun lalu untuk menghentikan ser.an.gan tersebut. Doraemon dan rakan-rakannya terpaksa mengikuti mereka. Ramalan mereka ternyata salah apabila bencana dunia tersebut disebabkan oleh hentaman meteor. Menggunakan alat Doraemon, Doraemon dan rakan-rakannya berjaya menyelamatkan diri daripada bencana tersebut dalam sebuah ruang besar di bawah tanah. Menyedari bahawa Doraemonlah sebenarnya yang menyelamatkan nenek moyang penghuni dunia bawah tanah dengan membuat ruangan besar bawah tanah sepertimana dalam sejarah mereka, maka Doraemon memberitahu rancangannya kepada penghuni-penghuni dunia bawah tanah untuk menyelamatkan dinosaur-dinosaur yang masih terselamat dengan menempatkan mereka dalam ruangan besar bawah tanah yang dilengkapi dengan sumber air, tumbuh-tumbuhan dan sinaran cahaya matahari.

Menarik bukan idea imaginasi berkenaan pengembaraan di dunia bawah tanah yang dipenuhi oleh pelbagai spesis dinosaur yang sepatutnya telah lama jutaan tahun pupus? Ya, sama seperti satu filem animasi popular terbitan 20th Century Fox yang bertajuk “Ice Age 3: Dawn of The Dinosours.”

Untuk makluman pembaca, ketebalan lapisan kerak bumi di daratan yang kita dan seluruh makhluk hidup huni di permukaan bumi ini secara puratanya setebal 30 kilometer dalam. Kedalaman kerak bumi lebih nipis jika diukur di dasar laut. Sebagai perbandingan, gunung Everest yang tertinggi di dunia baru setinggi 8,848 meter atau 8.8 kilometer. Semakin dalam kedalaman bumi, semakin tinggi suhu dan tekanannya. Bumi secara asasnya ada empat lapisan iaitu kerak (crust), mantel (mantle), teras luar (outer core) dan teras dalam (inner core). Ketebalan bumi yang merangkumi ketiga-tiga lapisan tersebut mencecah sedalam 6,500 kilometer dengan suhu mencecah 6,000°C (sumber: laman web rasmi Solar System NASA dan National Geographic, dirujuk pada bulan Jun 2021).

Lubang paling dalam pernah digali oleh manusia direkodkan secara rasmi ialah “The Kola Borehole” di Pechengsky, sempadan Rusia dan Norway yang sedalam 12 kilometer. Sebagai perbandingan, sekiranya kita jatuh pada kedalaman tersebut, akan mengambil masa 3.5-4 minit untuk kita tiba di dasarnya. Lubang yang berdiameter hanya 23 sentimeter tersebut digali oleh pihak Soviet Union dari tahun 1970-an sehingga tahun 1992 atas tujuan penyelidikan teras bumi, tetapi terpaksa dihentikan kerana dasarnya yang terlalu panas mencecah 180°C. (sumber: Charlotte Edwards, laman web The Sun UK online, 25 Ogos 2019, dirujuk pada bulan Jun 2021).

9) Kelahiran Negeri Jepun (Nobita and The Birth of Japan)

Siri cerita panjang Doraemon yang kesembilan ini berkenaan pengembaraan Doraemon dan rakan-rakannya ke zaman purba, tapi bukan ke zaman dinosaur seperti siri pertama, kali ini mereka mengembara ke zaman pra-sejarah manusia. Kisahnya berlaku apabila mesin masa mengalami gangguan perjalanan masa yang menyebabkan seorang budak lelaki dari zaman pra-sejarah disedut ke dalam “lubang masa” dan muncul pada zaman moden (zaman Nobita) di bukit belakang sekolah. Pada masa yang sama, Doraemon dan rakan-rakannya menaiki mesin masa mengembara ke zaman pra-sejarah kerana mereka semua lari dari rumah masing-masing.

Selepas mereka membina kediaman dan tanam-tanaman di zaman tersebut, mereka membuat keputusan untuk pulang semula ke rumah masing-masing dan datang semula keesokan harinya. Pada keesokan harinya, ketika Giant dan Suneo datang ke rumah Nobita, mereka telah menemui budak lelaki zaman pra-sejarah tersebut yang bersembunyi di bilik Nobita dan telah terjadi pergaduhan antara Giant dengan budak lelaki tersebut sehingga budak lelaki tersebut pengsan. Dalam keadaan tergesa-gesa, mereka berlima terus membawa budak lelaki tersebut menaiki mesin masa menuju ke tempat mereka.

Apabila budak lelaki tersebut sedar daripada pengsan, dengan menggunakan “kuih penterjemah” Doraemon, budak lelaki tersebut memperkenalkan dirinya bernama Kukuru dari puak Hikari. Puak Hikari sering dis.era.ng oleh kaum Kurayami yang diketuai oleh seorang ahli sihir yang jahat dan berkuasa bernama Raja Gigazombi. Raja Gigazombi sebenarnya adalah seorang perentas masa dari abad ke-23 yang membina markasnya di zaman pra-sejarah bertujuan untuk mengubah sejarah dunia supaya dia boleh kekal memerintah dunia. Beliau telah mempergunakan kaum Kurayami yang kuat sebagai pengikutnya untuk memperhambakan puak yang lemah seperti puak Hikari. Maka bermulalah pengembaraan Doraemon dan rakan-rakannya dalam misi menyelamatkan puak Hikari yang dipercayai sebagai nenek moyang bangsa Jepun mereka.

Pasukan polis peronda masa dalam usaha untuk menjejaki penjenayah perentas masa tersebut dengan menyamar kapal angkasa mereka menjadi robot gajah purba Mammoth. Dengan bantuan Nobita, akhirnya markas Raja Gigazombi berjaya ditemui dan diberkas, malah markasnya diletupkan.

Dalam siri ini, ada dinyatakan beberapa kes peristiwa pelik yang direkodkan dalam sejarah berkenaan kehilangan misteri tanpa jejak beberapa orang individu dan sekumpulan manusia secara tiba-tiba di suatu tempat. Contohnya, misteri kehilangan seorang penulis prolifik Amerika Syarikat, Ambrose Bierce, sekitar tahun 1913 tanpa sebarang jejak. Pada tahun 1915, sepasukan tentera British tiba-tiba hilang tanpa jejak di semenanjung Gallipoli, Turki. Pada tahun 1937 pula, bala tentera China seramai 3,000 orang dilaporkan tiba-tiba hilang tanpa meninggalkan sebarang jejak di sekitar Sungai Yangtze, China. Peristiwa-peristiwa yang dinyatakan tersebut benar-benar direkodkan dalam sejarah dunia nyata dan kehilangan mereka masih menjadi misteri sehingga kini. Dalam siri cerita panjang Doraemon ini, kes-kes kehilangan misteri tersebut dikaitkan dengan gangguan mesin masa yang menyebabkan mereka disedut ke dalam “lubang masa” dan berkemungkinan muncul di zaman lain.

Dalam siri ini juga, diceritakan berkenaan keadaan geografi tanah Jepun ketika zaman pra-sejarah dahulu yang pernah bercantum dengan tanah besar dan menyebabkan penghijrahan daratan ramai kumpulan manusia dari tanah besar ke tanah Jepun. Menarik untuk kita dipelajari.

10) Bintang Misteri (Nobita and The Animal Planet)

Siri cerita panjang Doraemon yang ke-10 ini pula berkisarkan pengembaraan mereka ke sebuah planet di mana pelbagai jenis haiwan berevolusi membina sebuah peradaban yang maju dengan teknologi serba canggih dan mesra alam. Jika dalam siri ketiga dan kelapan berkenaan anjing dan dinosaur yang berevolusi, dalam siri ini semua jenis haiwan berevolusi. Kisahnya bermula apabila Nobita secara tidak sengaja memasuki kabus misteri yang muncul di hadapan biliknya pada waktu malam dan membawanya ke sebuah planet yang maju dan didiami oleh pelbagai jenis haiwan yang berevolusi.

Planet tersebut sebenarnya berada jauh dari Bumi dan kabus tersebut sama seperti alat teknologi abad ke-22 di bumi iaitu “gas teleportasi.” Dipendekkan cerita, penduduk haiwan planet tersebut pada asalnya mendiami sebuah planet berdekatan bersama manusia. Oleh sebab kerakusan manusia di planet tersebut, planet tersebut telah tercemar teruk dan tidak sesuai lagi untuk didiami. Seorang sarjana dalam kalangan mereka telah mencipta satu mesin gas yang dapat memindahkan semua jenis haiwan dari planet tersebut dengan cara teleportasi ke sebuah planet berdekatan. Ribuan tahun kemudian, haiwan-haiwan tersebut berevolusi dan membina peradaban yang maju dan mesra alam. Mesin gas teleportasi yang telah lama tertanam di bawah tanah tersebut tiba-tiba bocor ke permukaan tanah dan disebabkan itulah telah membuka satu portal penghubung antara rumah Nobita dengan planet tersebut.

Pada masa yang sama, manusia masih menghuni planet yang tercemar tersebut. Satu puak manusia iaitu puak Nimuge merancang untuk menye.ra.ng dan menguasai planet haiwan tersebut. Maka bermulalah pengembaraan Doraemon dan rakan-rakannya dalam membantu penghuni planet haiwan tersebut mempertahankan planet mereka daripada se.rang.an puak Nimuge.

Siri ini mengajar kita supaya sentiasa memelihara alam sekitar supaya planet kita boleh terus didiami serta membangunkan teknologi yang mesra alam dan bebas pencemaran. Sama seperti siri ketujuh, siri ini juga memberi gambaran kepada kita bahawa bagaimana pernah wujudnya peradaban-peradaban manusia di planet lain seperti di bumi, tetapi telah musnah binasa dan menjadi tidak sesuai lagi dihuni disebabkan pep.eran.3gan atau pencemaran teruk yang merosakkan alam sekitar planet tersebut.

11) Negara Lagenda (Nobita’s Dorabian Nights)

Bagaimana sekiranya jika kita dapat memasuki dunia komik, buku cerita dan hikayat? Seronok bukan? Begitulah jalan cerita pengembaraan dalam siri ke-11 ini apabila Doraemon dan rakan-rakannya menjelajah ke dunia komik dan hikayat menggunakan “kasut komik” Doraemon. Walau bagaimanapun, tanpa mereka sedari, Shizuka telah terp.erang.kap dalam dunia buku cerita dan dijadikan hamba abdi oleh seorang penjual hamba abdi dalam watak buku cerita Hikayat 1,001 malam. Bertambah malang, apabila ibu Nobita bertindak membakar semua komik dan buku cerita Nobita kerana bersepah menyebabkan misi menyelamatkan Shizuka yang terp.erang.kap dalam dunia buku cerita tersebut menjadi mustahil.

Timbul idea daripada Doraemon untuk menyelidik latar belakang zaman buku cerita Hikayat 1,001 malam. Ini kerana walaupun hikayat tersebut merupakan hanya himpunan cerita-cerita rekaan yang kebanyakannya dari Timur Tengah, tapi hikayat tersebut banyak berlatarbelakangkan zaman pemerintahan Khilafah Bani Abbasiyyah yang berpusat di Baghdad pada abad ke-8 Masihi. Dengan menaiki mesin masa ke zaman tersebut dan khidmat iringan sebuah “robot jin” agensi pelancongan masa dari zaman akan datang, maka bermulalah misi pengembaraan Doraemon dan rakan-rakannya menyelamatkan Shizuka.

Semasa dalam misi menjejaki Shizuka, mereka telah menemui seorang lelaki bernama Sinbad yang memiliki sebuah istana emas terbang dan pelbagai koleksi peribadi yang pelik seperti jin botol, biji benih askar, permaidani terbang, kapal yang belayar di padang pasir dan robot penari. Dua orang penjahat (Kassim dan Abdul) berusaha untuk merampas koleksi-koleksi peribadi tersebut termasuklah menguasai istana emas terbang tersebut. Salah seorang daripada mereka ialah penjual hamba abdi yang menangkap Shizuka.

Sepertinya dalam siri ini, sejarah dunia nyata telah bercampur dengan cerita buku Hikayat 1,001 Malam. Sinbad dan Kassim merupakan antara watak rekaan dalam hikayat tersebut. Walau bagaimanapun, watak Khalifah Harun ar-Rasyid dan menterinya Ja’afar al-Barmaki yang ada dalam siri Doraemon ini merupakan dua tokoh individu yang benar-benar wujud dalam sejarah dunia nyata.

Dalam siri ini, Sinbad menceritakan bahawa semua koleksi peribadi yang dimilikinya adalah hadiah daripada seorang pengembara yang karam ditengah-tengah lautan yang beliau selamatkan ketika kali terakhir beliau belayar dahulu. Doraemon beranggapan bahawa pengembara tersebut merupakan perentas masa dari zaman akan datang dan semua koleksi barangan yang dihadiahkannya kepada Sinbad kerana menyelamatkannya adalah alatan-alatan teknologi dari zaman akan datang.

Dalam siri ini, kita dapat mempelajari berkenaan sejarah peradaban Islam yang berpusat di Baghdad pada kurun ke-8 Masihi. Dinyatakan juga peranan Kota Baghdad sebagai pusat perdagangan antarabangsa yang sibuk dan mempunyai kepadatan penduduk yang ramai ketika itu, selain penerangan berkenaan Sungai Tigris yang masyhur dan penggunaan wang emas dinar dan dirham. Diterangkan juga pada zaman yang sama, Maharaju Kammu yang memerintah tanah Jepun Purba ketika itu sedang dalam usaha memindahkan pusat pemerintahannya ke Heiankyo (Kyoto).

Hikayat 1,001 Malam atau di Barat dikenali sebagai “Arabian Nights” merupakan sebuah karya hikayat bahasa Arab yang menghimpunkan pelbagai cerita rekaan kebanyakannya dari Timur Tengah yang bercampur aduk dengan watak-watak tokoh sejarah sebenar.

12) Negara Awan (Nobita and The Kingdom of Clouds)

Jika kita melihat ke langit pada siang hari ketika cuaca baik dengan banyak kumpulan awan besar yang putih di langit biru, adakah kita pernah terfikir berkenaan wujudnya sebuah peradaban negara awan yang tersembunyi? Itulah yang diceritakan dalam siri ke-12 ini. Kisahnya bermula apabila Nobita mula berfikir adakah wujud syurga di langit sepertimana dalam kisah-kisah lagenda dan mitos apabila guru kelasnya sedang mengajar berkenaan lapisan atmosfera bumi. Akibatnya, beliau ditertawakan oleh rakan-rakannya apabila cuba menanyakan hal tersebut.

Doraemon merealisasikan impian Nobita untuk mendirikan sebuah kerajaan di awan. Dengan menggunakan alat-alat Doraemon, mereka menjadikan awan boleh dipijak dan mula membina istana dan bandar di permukaan awan. Ini tiada kena mengena langsung dengan “kerajaan langit” Ayah Pin yang sesat itu ya, hahaha…. Untuk melindungi negara awan mereka, Doraemon menggunakan alatnya supaya negara awan mereka tidak kelihatan dari luar.

Pada masa yang sama, satu objek terbang memasuki ruang negara awan mereka dan kagum dengan apa yang mereka lihat. Mereka sebenarnya ialah bangsa manusia yang mendiami dan membina peradaban maju di kumpulan awan-awan besar. Sama seperti alat Doraemon yang menjadikan negara awan mereka tidak dapat dilihat dari dunia luar, bangsa manusia yang mendiami awan juga mempunyai alat yang sama. Penceritaan berkenaan asal-usul bangsa manusia tersebut mula mendiami awan agak kurang jelas dalam siri ini.

Diceritakan pada asalnya, semua makhluk hidup muncul berpasangan dari lautan termasuklah manusia. Semua makhluk berkembang biak dan hidup aman damai sehinggalah muncul tiga buah kerajaan yang berp.era.ng sesama mereka untuk merebut wilayah sebuah negara milik seorang raja dan keluarganya. Raja tersebut dan keluarganya bersama haiwan-haiwan lain melarikan diri daripada pep.erang.an tersebut ke puncak sebuah gunung. Doa mereka untuk diselamatkan daripada p.eper.an.gan tersebut dikabulkan apabila mereka dapat menjejakkan kaki di permukaan awan dan terus membina negara di atasnya. Keturunan mereka berevolusi mempunyai kepak seperti se.rangg.a dan boleh terbang.

Kerajaan awan tersebut telah lama merancang suatu Projek Noah bertujuan untuk “membersihkan” permukaan muka bumi daripada pencemaran-pencemaran yang dilakukan oleh manusia dengan cara membanjiri seluruh muka bumi dengan banjir besar. Untuk itu, mereka telah mempersiapkan kawasan-kawasan di awan untuk didiami oleh semua makhluk dan tumbuhan buat sementara waktu.

Selain itu, terdapat pelbagai spesis haiwan yang telah lama pupus di muka bumi dipelihara di negara awan mereka seperti dinosaur, gajah purba Mammoth, harimau bergigi pedang (Smilodon), Glyptodon, burung Moa, Serigala Tasmania, Quagga dan sloth gergasi. Bermulalah usaha Doraemon dan rakan-rakannya mempertahankan muka bumi daripada rancangan pemusnahan oleh kerajaan negara awan tersebut.

Dalam siri ini, ada diterangkan berkenaan lapisan-lapisan atmosfera bumi seperti stratosfera dan troposfera; jenis-jenis awan seperti Kumulonimbus, Sirrus, Altokumulus dan Stratokumulus; pembentukan dan struktur fizikal awan, perubahan cuaca, kejadian petir dan proses penurunan hujan. Diceritakan juga kisah-kisah lagenda dan mitos berkaitan dengan penghuni langit seperti lagenda Jepun Hagoromo, Songoku (Wukong), kisah Jack dan kacang ajaib serta tempat kediaman para dewa masyarakat tamadun silam seperti Yunani dan Rom. Menarik bukan?

Penulis berhenti setakat siri ke-12 dahulu. Agak panjang untuk menulis berkenaan kesemua 24 siri cerita panjang tersebut. Kesimpulannya, siri cerita panjang Doraemon membuka pemikiran dan imaginasi kita terhadap pelbagai perkara seperti kehidupan pada zaman dinosaur, kehidupan manusia pada zaman pra-sejarah, dunia bawah tanah, penerokaan di dasar lautan dalam, kehidupan di planet-planet lain di angkasa raya, dunia sihir, penjelajahan dalam dunia komik dan buku cerita, penerokaan di negara awan dan pelbagai lagi.

Selain hiburan, diselitkan juga dalam setiap siri tersebut pelbagai ilmu pengetahuan yang menarik berkenaan sejarah, geografi, oseanografi, astronomi, kosmologi, paleontologi, sains dan fizik. Itu belum ulas lagi baki 12 siri yang lain seperti berkenaan pengembaraan dalam alam mimpi, penciptaan alam semesta sendiri, pelayaran lautan pada zaman lanun, pengembaraan ke zaman tamadun silam Maya dan pelbagai lain.

Setiap jalan cerita siri pengembaraan, penerokaan dan penjelajahan cerita panjang Doraemon bermain dengan emosi suka, duka, mengujakan, mendebarkan, menyeronokkan dan mengasyikkan bagi para pembaca dan penontonnya.

Pengajaran yang ditonjolkan dalam setiap siri rasanya tidak perlulah dihuraikan kerana terlalu banyak seperti kepentingan memelihara alam sekitar, semangat setia kawan, bersifat inovatif, jangan berputus asa dan sentiasa berusaha untuk mencapai sesuatu impian. Bahkan pencipta siri manga Doraemon sendiri, Hiroshi Fujimoto (Fujio F. Fujiko) pernah berkata bahawa konsep penciptaan watak Doraemon adalah untuk menanam impian, semangat dan harapan pada setiap kanak-kanak. (sumber: Tsukamoto Miho).

Jadi, jika pembaca adalah peminat tegar siri cerita panjang Doraemon, siri manakah yang anda paling sukai?


Apakah Satira Itu Satu Jenayah?

Jika di Malaysia ada seorang seniman anarkis kononnya berhaluan kiri yang menganggap “satira bukan satu j.enayah”, apa kata kita teliti sedikit sejarah politik di negara luar. Satira adalah senja.ta politik yang popular dan berbahaya di rantau Asia Barat, terutamanya di Syria, di mana para pengamalnya memilih sasaran yang sedang berada di ambang kejatuhan. Tapi, apakah kesannya terhadap masyarakat?

Sebelum tercetusnya pemberon.takan yang telah memusnahkan negara itu sejak beberapa tahun yang lalu, musuh politik reji.m Syria yang dianggap “bukan penjena.yah” adalah golongan kartunis, sketsa televisyen dan kempen media sosial.

Memandangkan budaya satira tidaklah terlalu melampaui luar batasan, setiap ejekan terhadap kerajaan hanyalah akan diatasi melalui perbahasan. Walau bagainanapun, selepas pember.ontakan dihentikan, dasar toleransi kerajaan dalam meraikan perbezaan pendapat kian merosot.

Ali Farzat, seorang kartunis terkenal yang semasa negara sedang aman damai, sering memperlekehkan imej Bashar al-Assad, mendapati dirinya tidak disenangi orang ramai setelah dia mencari perhatian dengan melukis gambaran pemimpin Syria tersebut sedang berpeluh ketak.utan sambil membawa beg pakaian selepas pemimpin diktator Libya, Muammar Gaddafi digulingkan pada pertengahan tahun 2011.

Farzat dicu.lik di jalanan, dibawa masuk ke dalam sebuah kereta dan dipu.kul hingga tangannya patah. Dia mendakwa bahawa penye.rangnya menyebut “ini adalah peringatan”, dan dia kemudian hidup dalam pengasingan. Pada masa yang sama, penyanyi lagu anti-re.jim, Ibrahim Qashoush, ditemui ma.ti dengan peti suaranya dipo.tong keluar.

Sejak itu, seniman satira di Syria lebih cenderung untuk meletakkan had karya mereka terhadap sasaran yang lebih selamat, malah ada yang memilih untuk meninggalkan dunia satira dan menceburi bidang lain. Tetapi, tahukah anda siapakah ‘sasaran yang lebih selamat’ tersebut?

Mereka adalah kumpulan pengg.anas lsis yang menguasai sebahagian wilayah utara dan timur Syria. lsis dijadikan sasaran se.ran.gan satira baik dari pihak pembangkang mahu pun kerajaan. Televisyen yang dikendalikan oleh kerajaan sering mengejek kumpulan itu melalui karikatur dan kartun komedi.

Majalah satira politik Turki, Penguen ditubuhkan pada tahun 2002 oleh empat orang kartunis Turki iaitu Metin üstündag, Selçuk Erdem, Bahadır Baruter dan Erdil Yaşaroğlu. Ia menjadi salah satu majalah kartun yang paling popular di negara itu.

Popularitinya meningkat semasa protes Gezi pada tahun 2013, apabila saluran TV Turki CNNTurk tanpa menyedari mereka telah menjadikan penguin sebagai maskot aktivis kerana menayangkan program dokumentari tentang penguin, walhal mereka sepatutnya melaporkan siaran langsung tunjuk perasaan di Taksim Square.

Walau bagaimanapun, karikatur satira politik di Turki boleh dijejak peranannya sejauh hingga kembali ke zaman pemerintahan Empayar Uthmaniyah. Sultan Abdülhamid II melihat karya satira ketika itu lebih cenderung sebagai propa.ganda yang mensasarkan imej peribadinya, bukan gaya politiknya.

Baginda telah melarang sebarang penerbitan karikatur yang berbentuk hi.naan dengan tegas namun tidak ada sebarang hu.kuman berat pernah dilaporkan.

Satira politik Turki mencapai zaman kegemilangan mereka pada tahun 1970-an dan 80-an ketika Oğuz Aral, yang sering dianggap sebagai bapa pelopor kepada beberapa generasi kartunis Turki, mengasaskan majalah Gırgır yang sangat popular. Pengasas bersama majalah Penguen juga lahir dari pengaruh satira politik Aral.

Majalah itu tidak pernah sunyi dari kontroversi. Setelah mahkamah Turki meluluskan saman terhadap pelukis karikatur, Musa Kart kerana menggambarkan perdana menteri ketika itu Recep Tayyip Erdoğan sebagai seekor kucing yang terbelit dalam bebola benang pada tahun 2005, majalah Penguen menerbitkan siri kartun haiwan-haiwan yang semuanya berkepala dengan wajah seperti Erdoğan.

Dalam masa yang singkat, Penguen menghadapi kes di mahkamah atas dakwaan memfitnah pihak berkuasa. Tetapi an.caman terhadap seniman satira politik di Turki, sebuah negara yang ketika itu berada di tangga ke-154 dari 175 dalam indeks Kebebasan Media RSF, bukanlah undang-undang negara semata-mata, malah di kalangan rakyat.

Dalam satu kes, pejabat Penguen pernah cuba dibakar dengan sengaja oleh penyer.ang tidak dikenali pada tahun 2012 ketika masih ada dua orang kartunis sedang bekerja di dalamnya. Namun, seran.gan itu tidak menyebabkan sebarang keced.eraan dan pelakunya tidak pernah ditemui. Pada awal tahun 2011, Penguen mengundang kemarahan rakyat Turki yang konservatif setelah menerbitkan kartun yang memaparkan ayat “Allah tidak pernah wujud, agama adalah pembohongan” dalam bahasa Turki pada dinding di dalam sebuah masjid.

Majalah itu kemudian membuat permohonan maaf, tetapi masih cuba mempertahankan apa yang kononnya dianggap sebagai hak kebebasan bersuara dengan kenyataan: “Kita mungkin suka atau tidak menyukai karikatur tertentu, tetapi amat penting untuk melindungi hak kebebasan ini. Kami meraikan sebarang kritikan tetapi kami kecewa dengan reaksi kemarahan ini, kami mohon maaf kepada mereka yang merasa tidak dihormati.”

Pengarang Bahadır Baruter, yang menghadapi huku.man pen.jara hingga satu tahun kerana karikatur itu, berkata bahawa luahan marah yang dinyatakan di akhbar lain dan di media sosial mendorong kepada tindakan lincing atau “huk.uman m.ati tanpa pengadilan” (kebiasaannya dilaksanakan oleh orang awam sendiri), dan menegaskan kartun itu mencerminkan pendapat peribadinya dan bukan sesuatu dia telah rujuk melalui rundingan bersama sesiapa saja sebelum melakukannya. Beliau kekal dengan pandangan bahawa kolum majalah adalah ruang kebebasan bersuara tanpa had.

Kartun masjidnya kembali menjadi tajuk perbahasan yang panas dan anc.aman kega.nasan setelah berlakunya peristiwa ser.a.ngan ma.ut terhadap pejabat penerbitan majalah satira Perancis, Charlie Hebdo pada tahun 2015. Ibrahim Yörük, seorang penulis untuk majalah Islamik, Vahdet, membuat ciapan dengan bersertakan hashtag #CharlieHebdo:

“Lihatlah ini, kerana inilah sesiapa pun tidak sepatutnya memperli dan menghi.na kepercayaan agama orang lain. @penguendergi, lebih baik kamu perhatikan isu ini …” dia turut melampirkan gambar karikatur kontroversi itu dengan membuat penandaan terhadap tulisan di dinding masjid. Namun, Yörük kemudian dihentikan perkhidmatannya dari majalah berkenaan.

Memahami Berbagai Jenis satira

Budaya satira telah wujud selama ribuan tahun, jadi, ia telah mencetuskan pelbagai kecacatan sebagai genre sastera sepanjang zaman. Boleh dikatakan terdapat tiga jenis satira yang paling umum (Horatian, Juvenalian dan Menippean) kini telah dicampur aduk hingga tidak lagi dikenali melalui karya moden fiksyen satira yang merupakan sejenis karya hibrid.

Walau bagaimanapun, jika anda seorang seniman yang mahu menanamkan unsur sindiran dalam penceritaan anda, penting untuk difahami apakah ramuan utama di sebalik pelbagai jenis satira.

Pada hari ini, seorang seniman boleh memilih mana-mana dari suatu unsur dan beralih ke unsur lain dalam satu naratif, tetapi masih penting untuk mengetahui perbezaannya. Mengetahui ciri-ciri utama sindiran yang berbeza akan membantu anda memilih arah tuju. Ciri-ciri ini banyak ditemui melalui seni humor moden di media sosial yang kita semua kenali sebagai meme. Namun ia tidak semestinya perlu melibatkan topik politik.

Berikut adalah senarai pendek mengenai tiga jenis satira yang paling umum.

Sekiranya matlamat anda hanya untuk membuatkan orang ketawa, satira Horatian mungkin pilihan terbaik. Ia dinamakan bersempena nama seorang satiris Empayar Rom, Horace – yang menulis puisi sindiran pada tahun 35 SM. Tujuan sebahagian besarnya adalah untuk menghiburkan orang dengan humor, sindiran dan ejekan yang ringan, tetapi sedaya upaya cuba mengelakkan persepsi negatif dengan menolak dari menuding jari menyalahkan orang lain di atas sebarang isu-isu skeptikal.

Oleh itu, objektif utama satira Horatian adalah lebih cenderung untuk mendidik orang ramai sama ada dengan ilmu mahu pun isu tertentu, sambil menyelitkan ciri-ciri lawak dengan mendedahkan keunikan tingkah laku manusia.

Sekiranya sumber kekuatan kalian adalah kemarahan dan kebencian, contohnya, jika anda mahu merosakkan status quo dan menye.rang keunggulan politikus, monarki, atau pemimpin agama – maka satira Juvenalian dipertaruhkan. Ia bebas dari belenggu kelucuan, ciri-ciri utama satira Juvenalian adalah sera.ngan terhadap individu, pemerintah dan organisasi bagi mendedahkan sebarang sifat kemunafikan dan pelanggaran moral.  Atas sebab ini, anda harus menerapkan ciri-ciri yang ironi dengan fakta dan sindiran yang lebih kuat dalam ramuan ini.

Juga berasal dari nama satiris Rom, Juvenal pada akhir abad ke-1 SM, kenyataan pahit yang ditanamkannya dalam karya dengan sifat yang hampir menghin.a, mencerca, menuduh, telah mempengaruhi jenama satira yang telah melahirkan seni yang paling kontroversi lagi provokatif.

Oleh itu, jika anda mempunyai matlamat kuat dan sasaran yang jelas untuk dih.ina, satira jenis ini paling berkesan, walaupun sering bersifat pesimistik dan penuh dengan kepahitan. Akibatnya, satira Juvenalian jarang kelihatan kelakar seperti satira jenis lain, tetapi ia juga mungkin jenis satira yang paling berani dan berunsur rev.ol.usi, tetapi adakalanya ia banyak menonjolkan sisi kebodohan dan kegagalan penghasilnya kerana amat ia sering dihasilkan secara bias tanpa merujuk sebarang fakta.

Daripada memberi perhatian terhadap isu semasa dan norma-norma sosial, satira Menippean cenderung menyindir kelemahan watak individu dan / atau sifat keperibadian tertentu, seperti sikap mentaliti. Anggaplah ia sebagai versi satira Horatian yang lebih tajam, di mana ia menyera.n.g kesalahan manusia tertentu dan bukannya kesalahan yang boleh dilihat secara langsung.

Mendapat namanya dari ahli falsafah Yunani, Menippus dari abad ke-3 SM, satira jenis ini kurang agresif berbanding satira Juvenalian, tetapi ia jelas lebih menitikberatkan prinsip menghormati dan mengehadkan ciri-ciri sindiran mereka berbanding satira Horatian.

Di sinilah anda akan melihat pandangan yang sek.sis atau sikap perkauman diejek, misalnya, atau kesombongan atau kejahilan seseorang dalam isu tertentu. Pendek kata, sudut pandangan atau apa saja sikap yang membuat seorang manusia layak diejek boleh menjadi sasaran satira Menippean. Kita boleh temui banyak ciri-ciri satira Menippean melalui meme-meme di media sosial.

Apa yang menyatukan setiap jenis satira adalah kecenderungan untuk menggunakan ironi, sarkasme, humor dan ejekan untuk membolehkan seorang seniman mencapai matlamatnya. Mungkin inilah sebabnya mengapa setiap jenis satira bersejarah seolah-olah saling berkait dan bertindih satu sama lain dari masa ke semasa.

Walau bagaimanapun, jika terdapat sejumlah karya menggunakan teknik atau konteks yang sama boleh membawa mereka mencapai di destinasi sama yang sukar untuk dielakkan.

Walau bagaimanapun, semoga dengan memahami apa yang menjadikan setiap jenis satira itu unik akan menjadi alat yang manusia perlukan untuk bereksperimen dan mengekalkan tradisi sastera ini. Benar, memang satira bukanlah satu perbuatan jen.ayah.

Namun jika kita lihat pada ciri-ciri dan konteks politik di negara tertentu, Malaysia misalnya, satira yang berunsur ejekan seperti yang dilakukan oleh seorang anarkis di negara kita, adalah satu perbuatan yang tidak ada keperluan langsung, bahkan, ia hanya akan mengundang ketegangan, kemarahan, dan kesannya akan memecah belahkan norma sosial masyarakat. Bukankah menghasut itu satu perbuatan jena.yah?

Untuk memahami jawapan kepada persoalan ini, bacalah sekali lagi apa yang telah terjadi di Syria, Turki dan negara-negara lain di perenggan awal artikel ini. Jelas, satira politik boleh menyatukan rakyat, tetapi ia lebih cenderung menjurus kepada perpecahan hinggalah kita saksikan sendiri apa yang terjadi kepada Syria selepas itu.

#SatiraBukanJenayah
#MenghasutItuJenayah


Peranan Teleskop James Webb Yang Menggantikan Hubble Mencerap Angkasa

Berpuluh tahun pihak NASA, ESA dan CSA berganding bahu dan mengatur langkah untuk merencanakan rancangan yang akhirnya tercapai baru-baru ini. Akhirnya Teleskop Angkasa James Webb (JSWT) mengucupi ruangan angkasa, untuk menandingi dominasi 31 tahun Teleskop Angkasa Hubble (HST).

Pelancaran yang berjaya seolah-olah menjadi hadiah Hari Natal untuk ketiga-tiga pihak ini. Malah misi ini juga menjadi bukti bahawa manusia perlu lebih bekerjasama (bukannya bersaingan) untuk ke angkasa.

Pelan pembangunan JSWT bermula pada tahun 1996, dengan rancangan asal untuk tahun 2007. Bajet ketika itu pun sedikit sangat, iaitu sekitar AS$500 juta sahaja.

Pada tahun 1978, Kongres Amerika Syarikat meluluskan dana AS$36 juta kepada pihak NASA untuk membangunkan HST (Fleming, 2019).

Walau bagaimanapun, kos akhir untuk projek HST melambung ke paras AS$1.175 bilion pada September 1986. Jadi bandingkan tahun 1986 dan 2007, memang kos JSWT sangat sedikit.

HST dilancarkan pada April 1990 – dan pada tahun 2015, sudah meηelαη sebanyak AS$11.3 bilion (AS$452 juta setahun).

Pada tahun 2005, NASA, ESA dan CSA berdepan dengan peningkatan kos begitu mendadak. JSWT asyik bertangguh tanpa henti.

Kemudian sama-sama mereka berpakat untuk memperbaharui rekabentuk JSWT selepas saranan daripada pihak penilaian bebas.

Dan seperti disangka, pαηdemik COVID-19 pun menjadi punca JSWT tertangguh (Foust, 2020). Kemudian pihak ESA ada masalah dengan roket pelancar Ariane 5.

Setelah siap semua benda, JSWT dihantar terus ke langit untuk menjadi saksi orang Bumi.

Peranan JSWT Yang Boleh Tengok Jauh

Masa di alam angkasa tidak sama seperti Bumi. Teleskop Angkasa James Webb akan digunakan untuk tujuan mencerap objek-objek jauh.

Dengan JWST, saintis barangkali boleh melihat keadaan angkasa sekitar 250 juta tahun selepas kejadian Letυραη Besar.

Padahal Letυραη Besar berlaku 13.8 bilion tahun lalu. Bagi yang tidak faham, senang cakap JWST dibina untuk tengok masa lampau. Ini adalah matlamat utama saintis, yang sangat mendahagakan ilmu tentang awal alam semesta.

Selain awal alam semesta, JWST juga dibina untuk memenuhi tujuan kedua… iaitu mencari planet-planet di luar lingkaran Sistem Suria.

Dalam bahasa saintifik, planet-planet ini digelar exoplanets. Buat masa sekarang, para pencerap sudah jumpa lebih daripada 500 sistem suria bertebaran di alam angkasa.

Tetapi saintis menganggar Bima Sakti ada lebih daripada 10 bilion sistem suria… malah mungkin 100 bilion pun.

Untuk faham logik di sebalik 100 bilion, cuba tengok saiz Bima Sakti itu sendiri. Kiraan semasa meletakkan angka 52,850 tahun cahaya untuk radius Bima Sakti. Bermakna diameter Bima Sakti adalah 105,700 tahun cahaya (1 tc = 9.7 trilion km).

Sangat besar. Sangat sangat besar.

Itulah keajaiban JWST, yang teknologinya sangat maju hingga mampu menjelajahi ruangan dan sejarah angkasa. Malah objek-objek angkasa sedia ada barangkali mendapat sentuhan semula dengan pencerapan lebih jelas.

Maka mungkin satu hari nanti, JWST akan menjadi mata untuk penjelajah-penjelajah realiti. Mana tahu barangkali JWST akan jumpa satu planet baru yang menjadi kiblat aeroangkasa sampai akhirnya manusia bertemu makhluk asing.

Semua boleh dijayakan dengan komitmen pada cita-cita. Dan gandingan tiga agensi – NASA, CSA dan ESA – tentu sekali boleh membuahkan hasil sangat lumayan.

RUJUKAN:

Fleming, E. (2019, Jun 9). How many discoveries has the Hubble telescope made? Sidmartin.

Foust, J. (2020, Mac 20). Coronavirus pauses work on JWST. SpaceNews.


Surat Rasullulah S.A.W Kepada Raja Habsyah

Menurut riwayat daripada al-Baihaqi, Nabi
Muhammad SAW telah menyusuli rombongan Muhajirin ke Habsyah dan mengutuskan
surat kepada Raja Najasyi. Surat Baginda mengatakan sedemikian,

“Dengan nama Allah Yang Maha Pemurah lagi Maha
Penyayang.

Daripada Muhammad kepada Raja Najasyi
(raja Habsyah). Salamu ‘alaika. Sesungguhnya aku tujukan kepadamu dengan memuji
kepada Allah, Raja Yang Maha Suci lagi Memberi Keamanan lagi Maha Memelihara.
Aku bersaksi bahawa Isa itu roh Allah dan kalimah yang dikurniakan kepada
Maryam yang bersih dan suci daripada sebarang kejahatan. Lalu dia mengandungkan
Isa.

Maka, Allah menciptanya daripada roh yang dicipta-Nya dan tiupan-Nya (yang layak dengan sifat ketuhanan-Nya). Sesungguhnya, aku menyeru kamu kepada Allah Yang Maha Esa, tiada sekutu bagi-Nya. Mengajak kamu setia memberi ketaatan mutlak kepada-Nya. Bahawa kamu mengikuti-Nya, beriman kepadaku dan kepada ajaran yang didatangkan kepadaku.

Sesungguhnya, aku ialah Rasulullah. Aku utuskan kepadamu sepupuku Ja’far dan bersamanya beberapa orang-orang Islam. Tinggalkanlah sifat sombong, dan sesungguhnya aku mengajak kamu dan bala tentera kamu kepada Allah Azzawajalla. Sesungguhnya, aku telah menyampaikan dan memberikan nasihat, terimalah nasihatku. Selamat sejahteralah kepada sesiapa yang mengikuti petunjuk yang sebenar.”

Lalu, ini pula surat balasan daripada
Raja Najasyi yang mengatakan,

“Dengan Nama Allah Yang Maha Pemurah lagi Maha
Penyayang.

Kepada Muhammad Rasulullah, selamat sejahtera
ke atasmu wahai Nabi Allah, daripada Allah dan ke atasmu jua rahmat dan
berkat-Nya. Tiada Tuhan yang sebenar-benarnya melainkan Dia, yang telah
memberikan petunjuk kepada daku untuk menerima Islam. Sesungguhnya, telah
sampai kepadaku surat daripadamu wahai Rasulullah.

Di dalamnya telah engkau sebutkan berkenaan Nabi Isa. Demi Tuhan yang memiliki langit dan bumi, bahawa Isa AS tidak lebih daripada perkara yang kau sebutkan. Sesungguhnya, kami telah mengetahui perkara yang engkau utuskan kepada kami. Kami mendekatkan diri dengan sepupumu dan para sahabatnya.

Maka, aku naik saksi bahawa sesungguhnya aku berbaiah kepadamu, berbaiah kepada sepupumu dan aku masuk Islam di hadapannya kerana Allah, Tuhan sekalian alam. Aku utuskan kepadamu, Ariha bin Asham bin Abhar. Sesungguhnya, aku tidak memiliki apa-apa melainkan diriku. Jika engkau mahu aku datang sendiri menemuimu ya Rasulullah, nescaya aku akan melakukannya. Sesungguhnya, aku bersaksi bahawa perkara yang kamu sabdakan adalah benar.”

Anda sedang membaca sebahagian daripada buku Muhammad: Diplomasi Dan Dakwah yang diterbitkan oleh kami. Berminat nak dapatkan buku ini? Mohon segera wassap pada nombor www.wasap.my/60195812791.


Sejarah Pengunaan Kad Kuning Dan Merah Dalam Bola Sepak

Kad merah dan kuning adalah elemen penting dalam permainan bolasepak.

Mari kita menyelusuri zaman untuk melihat sejarah penggunaan kad kuning dan merah dalam sukan bola sepak.

Kad merah dan kuning diperkenalkan pada Piala Dunia 1970 di Mexico. Namun begitu, inspirasi penggunaannya muncul ketika Piala Dunia 1962.

Ianya adalah ketika perlawanan menemukan pasukan tuan rumah, Chile dan Itali. Perlawanan tersebut direkod sebagai antara pergaduhan terburuk dalam sejarah Piala Dunia.

Pada masa itu, penggunaan kad sebagai amaran masih belum digunapakai. Amaran hanya sekadar arahan lisan dari pengadil. Betapa mudah atau sukar tugas pengadil pada masa itu, anda sendiri fikirkan!

Masalahnya timbul apabila perlawanan yang diadili oleh Ken Aston, pengadil berbangsa Inggeris. Beliau tidak tahu berbahasa Latin atau Itali.

Dalam perlawanan tersebut, Aston gagal mengarahkan pemain Italy, Giorgio Ferrini yang melakukan terjahan keras untuk dibuang padang.

Tiada satu pun pemain di atas padang yang faham Bahasa Inggeris dan faham akan arahan Aston pada masa itu.

Perlawanan tersebut memaksa campur tangan pihak polis untuk menenangkan keadaan.

Sesudah perlawanan, Ken Aston terfikir untuk menggunakan kaedah komunikasi yang lebih universal.

Ketika dalam perjalanan balik ke rumah, Aston tertarik dengan konsep lampu isyarat di persimpangan jalan.

Maka tercetuslah idea penggunaan kad kuning dan merah.

Maka warna kuning dan merah itu diambil daripada warna lampu isyarat. Kuning bermakna amaran kepad pemain untuk bertenang. Manakala kad merah membawa makna pemain harus keluar dari padang permainan.

Idea warna kuning dan merah itu diusulkan kepada FIFA dan FIFA dalam kongres sebelum dilaksanakan pada Piala Dunia 1970.

Menariknya, walaupun FIFA telah menerima usul tersebut, penggunaan kad kuning dan merah hanya digunapakai dalam bola sepak Inggeris pada tahun 1976.


Nippon Kaigi: Inspirasi Penubuhan The Patriots

Sebut saja pertubuhan berhaluan kanan atau konservatif, bersedialah bila dilabel pelbagai label negatif oleh media liberal seperti kolot, bersifat perkauman, dinosaur dan radikal. Tetapi bagi ahli pertubuhan sebegini, perkara sebegini ibarat alah bisa, tegal biasa. Bagi mereka, apa yang diperjuangkan itu merupakan kepentingan negara. Bagi Nippon Kaigi (Persidangan Jepun), perjuangan konservatif mereka ialah untuk memulihkan semula maruah dan kedudukan Jepun sebelum P3rang Dunia Kedua (WWII).

Organisasi ini ditubuhkan pada tahun 1997 menerusi penggabungan dua kumpulan konservatif yang berkongsi agenda sama termasuk pindaan semula Perlembagaan Jepun. Dua organisasi itu ialah Nihon wo mamoru Kokumin Kaigi (Persidangan Kebangsaan untuk Melindungi Jepun) dan Nihon wo mamoru Kai (Persatuan Perlindungan Jepun). Nihon wo mamoru Kokumin Kaigi ditubuhkan pada tahun 1981 dan dianggotai oleh veteran-veteran WWII dari cabang Tentera Empayar Agung Jepun (IJA) dan Tentera Laut Jepun (IJN). Pertubuhan ini juga bertanggungjawab menerbitkan draf pindaan semula Perlembagaan Jepun pada tahun 1994.

Sebelum Nihon wo mamoru Kokumin Kaigi, pertubuhan ini dinamakan sebagai Gengo Houseika Jitsugen Kokumin Kaigi dan ditubuhkan pada tahun 1978. Sementara Nihon wo mamoru Kai pula terdiri daripada beberapa kumpulan keagamaan termasuk Shinto dan ditubuhkan pada tahun 1974. Pengerusi pertama Nippon Kaigi ialah pengasas jenama pakaian Wacoal, Koichi Tsukamoto. Tsukamoto merupakan bekas veteran IJA apabila menyertai tentera pada tahun 1940. Beliau pernah terlibat dalam kempen p3rang Jepun di Imphal (Mac-Julai 1944) pada usia 19 tahun. Kini jawatan Pengerusi Nippon Kaigi dipegang oleh Profesor Emeritus Tadae Takubo, bekas dekan Jabatan Sains Sosial Universiti Kyorin di Hachioji, Tokyo dan bekas wartawan.

Nippon Kaigi mendakwa mereka mempunyai keahlian seramai 38,000 orang, 47 cawangan wilayah dan 230 cawangan tempatan. Walaupun bilangan mereka nampak sedikit, organisasi dianggotai oleh ramai tokoh berkaliber dan berpengaruh dalam bidang masing-masing seperti bekas pengarah syarikat-syarikat besar, bekas ketua hakim dan ketua-ketua staf Tentera Mempertahankan Diri Jepun (JSDF). Ini termasuklah gabenor wanita Tokyo pertama merangkap bekas Menteri Pertahanan Jepun, Yuriko Koike dan bekas Menteri Pertahanan Jepun, Tomomi Inada. Malah, Perdana Menteri Jepun Shinzo Abe merupakan penasihat khas organisasi berkenaan sementara adiknya, Nobuo Kishi merupakan ahli Nippon Kaigi di Diet (Parlimen) Jepun.

Nippon Kaigi mempunyai enam matlamat utama rasminya iaitu:

Pada tahun-tahun awal penubuhannya, kumpulan ini dikatakan bergerak secara rahsia. Tetapi selepas kemenangan pakatan Parti Liberal Demokratik Jepun (LDP) dan Parti Komeito pada Pilihan Raya Umum 2012, kumpulan ini perlahan-lahan menarik perhatian ramai pihak. Dan semasa Pilihan Raya Umum 2016, Nippon Kaigi berkempen secara terbuka untuk calon-calon LDP. Selepas kejayaan pakatan LDP-Komeito pada pilihan raya berkenaan, ini membuka ruang kepada kempen menyemak dan meminda semula perlembagaan yang dilancarkan pada September 2016.

Satu daripada kejayaan kempen Nippon Kaigi ialah mengembalikan semula tradisi menyanyikan Kimigayo dan berdiri tegak di hadapan bendera Hinomaru (bendera kebangsaan Jepun). Salah satu penyokong utama kempen mereka ialah bekas gabenor Tokyo, Shintaro Ishihara. Untuk memastikan amalan ini dilaksanakan, Ishihara mewajibkan mana-mana guru yang enggan berdiri menghadap bendera dan menyanyikan Kimigayo semasa perhimpunan sekolah dikenakan hukuman.

Walaupun dilihat mempunyai sokongan politik penuh kerajaan dalam bentuk Abe dan ahli-ahli politik yang cenderung terhadap polisi-polisi Nippon Kaigi, usaha-usaha untuk mendapatkan sokongan bukanlah sesuatu yang mudah. Misalnya dalam isu semakan dan pindaan semula Perlembagaan Jepun 1947. Di sebalik rancangan mengadakan referendum Artikel 9 Perlembagaan Jepun (pengembalian JSDF sebagai t3ntera konvensional) pada tahun hadapan, Abe bakal berhadapan pelbagai halangan untuk merealisasikan agenda itu. Ini kerana dalam pelbagai tinjauan awam, majoriti rakyat Jepun dilihat tidak berminat dengan isu ini. Contohnya, satu tinjauan pra-pilihan raya 2016 menunjukkan hanya 11% responden saja yang berminat dengan semakan Artikel 9 Perlembagaan Jepun. Ini ditambah pendirian Komeito yang menolak sama sekali usaha LDP untuk membuang klausa berkenaan.

Usaha Nippon Kaigi dalam memulihkan semula kuasa maharaja, mengembalikan semangat cintakan negara dalam kalangan rakyat dan menolak isu hubungan sejenis merupakan sesuatu yang terpuji. Tetapi pada masa sama, pendirian organisasi itu yang melihat perlakuan kejam t3ntera Jepun semasa WWII bukan satu jenayah merencatkan usaha mengembangkan lagi agenda konservatif mereka.

Buktinya, cubaan Nippon Kaigi dan akhbar konservatif Sankei Shimbun untuk meletakkan buku sejarah Jepun yang disemak semula di sekolah-sekolah tinggi berakhir dengan kegagalan. Kurang daripada satu peratus sahaja yang memilih buku-buku yang didukung oleh Nippon Kaigi dan Sankei Shimbun ini.

Bagaimanapun, satu daripada tuntutan organisasi itu berjaya dipenuhi Abe iaitu tidak memohon maaf atas j3nayah p3rang yang dilakukan Jepun semasa WWII. Selain itu, organisasi itu juga turut menyeru pemimpin-pemimpin kerajaan untuk melawat Kuil Yasukuni walaupun ia berpotensi mencetuskan kontroversi berikutan kaitannya dengan j3nayah p3rang Jepun semasa WWII.

Pada tahun 2013, lawatan Abe ke kuil berkenaan mencetuskan kemarahan China dan Rusia dengan sekutu rapat Jepun, Amerika Syarikat menggesa Tokyo memperbaiki hubungan dengan negara-negara jirannya. Sikap keras kepala Nippon Kaigi dalam dua isu yang dinyatakan di atas sedikit sebanyak mencalarkan imej kelompok konservatif Jepun termasuk kelompok berfahaman sederhana seperti Shinjiro Koizumi. Bagi Koizumi, walaupun isu-isu yang dibangkitkan kelompok seperti Nippon Kaigi ada asasnya, ada banyak perkara yang lebih mendesak yang memerlukan perhatian kerajaan seperti isu pengurusan bencana, isu ekonomi dan penggunaan tenaga nuklear.

Walaupun Abe dilihat tidak terjejas dengan kontroversi-kontroversi ini termasuk mengekalkan sebahagian anggota Nippon Kaigi dalam rombakan kabinetnya baru-baru ini, semua itu pasti akan berubah jika referendum Artikel 9 Perlembagaan Jepun yang akan dijalankan pada tahun hadapan berakhir dengan kegagalan. Dan ini bakal membuka ruang kepada anggota-anggota LDP yang mengintai jawatan yang dipegang Abe sejak September 2012 termasuk anak bos lamanya Koizumi, Shigeru Ishiba dan Pengerusi Majlis Penyelidikan Polisi LDP, Fumio Kishida.

Nippon Kaigi harus berdoa pengganti Abe yang seterusnya ialah orang yang sealiran dengan mereka seperti Kishida atau Ishiba. Jika tidak, sebarang usaha membawa agenda konservatif Jepun ke peringkat seterusnya tidak akan berhasil jika yang mengisi kerusi panas Perdana Menteri ialah Koizumi. Dan melihat kepada situasi semasa, ianya bukan soal bagaimana tetapi bila anak kedua bekas Perdana Menteri Junichiro Koizumi mengisi kerusi panas itu.

RUJUKAN:


Tuan Tabal: Ulama Tarekat Sufi Kelantan Yang Masyhur

Tuan Tabal atau nama sebenarnya Haji Wan Abdul Samad Bin Wan Muhammad Saleh bin Wan Abdul Latif al-Kelantani wal Fathani merupakan seorang ulama Sufi yang terkenal di Kelantan. Tuan Tabal terkenal sebagai seorang ulama yang menggabungkan disiplin ilmu Syariat dan Hakikat sehingga beliau digelar al-Arif Billah al-Jami’ Bayn Syariah wal Haqiqah.

Para pengkaji sejarah berkhilaf tentang tarikh lahirnya. Tiada kesepakatan, namun dikatakan Tuan Tabal Lahir pada tahun 1816 atau lebih masyhur 1840. Tuan Tabal ini dilahirkan di Kampung Tempoyak yang terletak di Tabal. Tabal pada ketika itu merupakan sebahagian dari wilayah negeri Kelantan. Namun kini, Tabal telah dimasukkan ke dalam wilayah Thailand iaitu Narathiwat dan dikenali sebagai Tak Bai. Kerana tempat kelahirannya inilah beliau dikenali sebagai Tuan Tabal.

Tuan Tabal merupakan keturunan Wan Hussein Teluk Manok iaitu pendiri Masjid Teluk Manok. Masjid ini merupakan antara masjid yang tertua di Fathani. Tuan Tabal mendapat pendidikan awal daripada ayahnya iaitu Haji Wan Muhammad Salleh yang merupakan seorang yang alim lagi warak. Ayahnya ini juga merupakan Imam di kampungnya. Tuan Tabal juga menuntut ilmu dari Tuan Guru Hj Hassan Besut.

Tuan Tabal kemudiannya pergi ke Mekah untuk melaksanakan ibadah fardhu Haji dan menziarahi Rasulullah di makam baginda yang mulia, Madinah. Tuan Tabal menetap di Hijaz buat beberapa tahun untuk mendalami ilmu agama. Tuan Tabal bertalaqqi dalam bidang Akidah, Fiqh, Tasawwuf, Tafsir, Hadis dan Mantiq.

Antara guru Tuan Tabal yang masyhur ialah Syeikh Sulaiman Hasbullah al-Makki, Syeikh Abdul Qadir bin Abdul Rahman, Syeikh Ibrahim al-Rashid dan ramai lagi. Melalui Syeikh Ibrahim al-Rashid inilah Tuan Tabal mempelajari ilmu Tarekat Ahmadiyyah. Syeikh Ibrahim al-Rashid ini merupakan pengikut kepada Imam Tarekat Ahmadiyyah-Idrisiyyah iaitu Syeikh Ahmad bin Idris.

Sanad Emas Tarekat Ahmadiyyah-Idrisiyyah yang sampai kepada Nabi Muhammad adalah seperti berikut :-
– Nabi Muhammad Rasulullah, kepada
– Saiyidina Khidr alaihissalam, kepada
– Sayyid Abdul Aziz Dabbagh, kepada
– Sayyid Abdul Wahhab al-Tazi, kepada
– Sayyid Ahmad bin Idris (Pengasas Tarekat)

Inilah sanad Tarekat Ahmadiyyah Idrisiyyah yang masyhur dan rasmi walaupun sebenarnya tarekat ini memiliki pelbagai jalur sanad lagi terutamanya dari cabang tarekat Syadzili. Sanad emas ini ditulis oleh Sayyid Ahmad bin Idris dalam ijazahnya kepada murid beliau seperti Sayyid Abdul Rahman bin Sulaiman al-Ahdali dan Sayyid Muhammad Uthman al-Mirghani. Dalam kitab al-Manhal ar-Rawi ar-Raiq fi Asanid al-Ulum wa Usul at-Taraiq, Sayyid Muhammad bin Ali as-Sanusi menyebut sanad tarekat ini sebagai Tarekat Muhammadiyyah.

Tuan Tabal adalah sezaman bahkan teman sepengajian dengan Syeikh Muhammad Dandarawi, Syeikh Ahmad al-Fathani dan Syeikh Wan Ali Kutan. Tuan Tabal merupakan ulama pertama yang menyebarkan Tarekat Ahmadiyyah ke Kelantan secara khusus dan ke Tanah Melayu secara umumnya. Sejarah panjang tentang Tarekat Ahmadiyyah boleh dibaca di sini : https://www.facebook.com/100001728579660/posts/2428203340580595/?d=n

Pada sekitar tahun 1860, Tuan Tabal pulang ke kampungnya. Beliau mula mengajar masyarakat di beberapa tempat. Tuan Tabal kemudiannya dijemput oleh kerabat DiRaja Kelantan untuk mengajar di Kota Bharu, Kelantan. Di Kota Bharu, Tuan Tabal mendirikan sebuah surau sebagai tempat mengajar ilmu agama di Lorong Tok Semian.

Di Kota Bharu ini, Tuan Tabal berkahwin dengan Hajah Wan Kalthum binti Haji Wan Abdul Rahman Bin Lebai Muda yang merupakan seorang jurutulis kpd Sultan Muhammad II. Bapa mertuanya inilah yang digelar sebagai Tok Semian. Hasil perkahwinan dengan Hajah Wan Kalthum atau dikenali sebagai Wan Som ini melahirkan enam orang anak. Tuan Tabal juga memiliki seorang lagi isteri yang dikenali sebagai Hajah Baru. Melalui isteri keduanya ini, Tuan Tabal memiliki dua orang anak.

Tuan Tabal merupakan antara ulama Nusantara yang banyak mengarang Kitab Turath Jawi meliputi pelbagai disiplin ilmu. Disiplin ilmu yang paling menonjol dalam karyanya ialah tentang ilmu Tasawwuf. Kitab utamanya adalah Minhatul Qaribul Mujib Wa Mughnir Raghibin Fi Taqrib yang membicarakan tentang ilmu Fiqh dan disadur dengan ilmu Tasawwuf dan Akidah. Manhaj penulisan yang menggabungkan tiga rukun agama iaitu Iman-Islam-Ihsan ini menyerupai kitab Ihya Ulumuddin karya Imam al-Ghazali. Antara kitab-kitab lain tulisan Tuan Tabal adalah seperti berikut :

– Kifayatul ‘Awwam fi ma Yajibu ‘alaihim Min Umuril Islam, kitab sifat 20 iaitu Akidah Ahlus Sunnah Wal Jamaah Asyairah Maturidiyyah (Akidah)
– Bidayatul Ta’alimul ‘Awwam Fi Tarafin Min Arkanil Islam (Fiqh)
– Jalalul Qulub Bi Zikrillah (Tasawwuf)
– Munyatul Ahlul Awbah Fi Bayani Taubah (Tasawwuf)
– Bab Harap (Tasawwuf)
– Munabbahul Ghafilin – Petikan Ihya Ulumuddin dan Masyariqul Anwar (Tasawwuf)
– Munyatul Muridin fi Ba’di ausaf Saiyidil Mursalin turjuman Risalah Shaykh Abdul Aziz Dabbagh (Tasawwuf)

Al-Arif Billah al-Jami’ Bayn Syariah wal Haqiqah Syeikh Tuan Tabal ini meninggal dunia pada tahun 1891 dan dimakamkan di perkuburan Banggol, Kota Bharu, Kelantan. Antara murid Tuan Tabal yang kemudiannya menjadi ulama yang masyhur ialah :-

– Haji Nik Wan Daud bin Wan Sulaiman (Imam dan Mufti Pertama Negeri Kelantan )
– Haji Wan Musa bin Tuan Tabal (Mufti Negeri Kelantan ke-3)
– Haji Wan Muhammad bin Tuan Tabal (Mufti Negeri Kelantan ke-4)
– Haji Wan Abdullah Khatib bin Tuan Tabal
– Haji Wan Salleh (Mufti Negeri Terengganu)
– Hakim Nik Abdullah bin Raja Zainal
– Tok Kenali

Sebarang perkongsian maklumat atau soal jawab, jemput follow di https://instagram.com/khairiasyraf_17

RUJUKAN:
– Tuan Tabal (m. 1891) Dan Sumbangannya Dalam Perkembangan Islam Di Tanah Melayu, Ahmad Zaki Berahim @ Ibrahim & Mohd Roslan Mohd Nor
– Tuan Tabal – Penyebar Thariqat Ahmadiyah pertama di Nusantara, Wan Mohd Saghir Abdullah-Utusan Malaysia
– Tokoh-Tokoh Ulama Semenanjung Melayu vol. 1, Ismail Che Daud


Kemiripan Adat dan Peribahasa Melayu Dengan Al-Quran dan As Sunnah

Biasa dengar tak perkataan macam ni? “Eh kau kena ikut Islam, bukan ikut Melayu”. Saya kerap sekali melihat perkataan seumpama ini dilontarkan apabila sesuatu berkisarkan adat kita dipertontonkan. Kalau kita perhatikan perkara 160(2) perlembagaan Malaysia.

Orang Melayu mestilah beragama Islam, mengamalkan adat budaya Melayu, bertutur menggunakan bahasa Melayu dan lahir sebelum hari merdeka samada di persekutuan atau Singapura atau pada hari merdeka telah bermastautin di Persekutuan atau singapura dan dia merupakan keturunan daripada seseorang tersebut.

Cuba perhatikan butiran pertama dan kedua perlembagaan Malaysia tersebut. Kalau seseorang itu hanya diertikan sebagai Melayu sekiranya dia beragama Islam. Tak mungkin seluruh adat dan budaya Melayu yang diamalkannya itu bercanggah dengan Islam bukan? Sebenarnya pada saya, adat kita yang merangkumi tingkah laku dan tutur bicara kita seharian banyak yang sudah diadun dengan agama Islam.

Ok, saya tak nak sentuh pasal falsafah baju Melayu kita kerana semua sudah tahu kaitannya dengan Islam. Kita pergi kepada adab dulu .Dahulu sewaktu kita kecil, ingat tak mak ayah kita ajar kita agar membongkokkan badan dan kepala sedikit ketika lalu di hadapan orang tua? Jika kita perhatikan surah As- Shuara ayat 215

وَٱخۡفِضۡ جَنَاحَكَ لِمَنِ ٱتَّبَعَكَ مِنَ ٱلۡمُؤۡمِنِينَ

“ Dan hendaklah engkau merendah diri kepada pengikut-pengikutmu dari orang-orang yang beriman.”

جناح terjemahan secara harfiah membawa maksud sayap, kita sedia maklum bahawa sayap merupakan anggota paling mulia bagi Malaikat dan muka merupakan sayap untuk manusia.

Bukanlah saya ingin bermain – main dengan tafsiran ayat al Quran, cuma saya ingin mengatakan bahawa perbuatan yang kita pusakai daripada nenek moyang kita paling tidak merupakan inspirasi daripada al Quran dan as Sunnah.

Kalian perasan tak? Kita bangsa Melayu ni ada kecenderungan untuk menyandarkan waktu kita dengan waktu solat? Umpamanya apabila diajak keluar untuk makan, kita akan menggunakan “Jom lepas zohor?” Begitulah tingkah laku kita yang sudah mendarah daging dalam jiwa kita tanpa kita sedari.

Dari segi bahasa kita dapat lihat kepada penggunaan peribahasa orang tua yang sangat mirip dengan maksud hadith baginda Nabi Muhammad Sallallahu Alaihi Wasallam.

عَنْ عَبْدِ اللَّهِ رَضِيَ اللَّهُ عَنْهُ عَنْ النَّبِيِّ صَلَّى اللَّهُ عَلَيْهِ وَسَلَّمَ قَالَ إِنَّ الصِّدْقَ يَهْدِي إِلَى الْبِرِّ وَإِنَّ الْبِرَّ يَهْدِي إِلَى الْجَنَّةِ وَإِنَّ الرَّجُلَ لَيَصْدُقُ حَتَّى يَكُونَ صِدِّيقًا وَإِنَّ الْكَذِبَ يَهْدِي إِلَى الْفُجُورِ وَإِنَّ الْفُجُورَ يَهْدِي إِلَى النَّارِ وَإِنَّ الرَّجُلَ لَيَكْذِبُ حَتَّى يُكْتَبَ عِنْدَ اللَّهِ كَذَّابًا

Hadith no6094  Sahih Bukhari

Daripada Abdullah (Abdullah bin Mas’ud) RA daripada Nabi SAW bersabda: “Sesungguhnya kebenaran akan membawa kepada kebaikan yang akan menuju ke syurga. Sesungguhnya jika seseorang itu sentiasa berlaku benar sehingga dia akan dikenali sebagai orang yang benar. Sesungguhnya kedustaan itu akan mendorong kepada kejahatan yang akan menuju ke neraka. Sesungguhnya jika seseorang yang selalu berdusta sehingga dia akan dicatat di sisi Allah SWT sebagai seorang pendusta.”

Apakah peribahasa yang amat mirip dengan Hadith Nabi ini? Ya!

Siakap senohong gelama ikan duri, bercakap bohong lama lama mencuri

Terkadang, apa yang terpancar daripada mulut orang tua kita dahulu mungkin kerana mereka sudah sebati dengan al Quran dan Hadith.

Kalau peribahasa tadi tidak cukup jelas. Saya datangkan lagi peribahasa lain yang menunjukkan kemiripan nya dengan hadith Nabi :

عن أَبي موسى الأشْعريِّ رضي اللَّه عنهُ قال : قال رسولُ اللَّهِ صَلّى اللهُ عَلَيْهِ وسَلَّم : « مثَلُ المؤمنِ الَّذِي يقْرَأُ القرآنَ مثلُ الأُتْرُجَّةِ : ريحهَا طَيِّبٌ وطَعمُهَا حلْوٌ ، ومثَلُ المؤمنِ الَّذي لا يَقْرَأُ القُرْآنَ كَمثَلِ التَّمرةِ : لا رِيح لهَا وطعْمُهَا حلْوٌ ، ومثَلُ المُنَافِق الذي يَقْرَأُ القرْآنَ كَمثَلِ الرِّيحانَةِ : رِيحها طَيّبٌ وطَعْمُهَا مرُّ ، ومَثَلُ المُنَافِقِ الذي لا يَقْرَأُ القرآنَ كَمَثلِ الحَنْظَلَةِ : لَيْسَ لَها رِيحٌ وَطَعمُهَا مُرٌّ » متفقٌ عليه

Dari Abu Musa al-Asy’ari رضي اللَّه عنهُ, katanya: “Rasulullah صَلّى اللهُ عَلَيْهِ وسَلَّم. bersabda:

“Perumpamaan orang mukmin yang suka membaca al-Quran ialah seperti buah jeruk utrujah, baunya enak dan rasanya pun enak dan perumpamaan orang mukmin yang tidak suka membaca al-Quran ialah seperti buah kurma, tidak ada baunya, tetapi rasanya manis. Adapun perumpamaan orang munafik yang suka membaca al-Quran ialah seperti minyak harum, baunya enak sedang rasanya pahit dan perumpamaan orang munafik yang tidak suka membaca al-Quran ialah seperti rumput hanzhalah, tidak ada baunya dan rasanyapun pahit.” (Muttafaq ‘alaih)

Peribahasa yang mirip dengannya ialah Umpama bunga dedap, merah menyala tidak berbau yang membawa maksud orang yang hanya cantik luaran dan tidak pada adab dan budi.

Sebenarnya banyak lagi adat budaya kita yang mirip dengan agama Islam. Hentikanlah naratif bahawa adat kita semuanya tak selari dengan Islam. Dalam setandan pisang takkan semuanya buruk.

RUJUKAN:

-Al Quran surah As Syuara

-Sahih al Bukhari

-At Tibyan fi Adab Hamalatil Quran Imam Nawawi

– Peribahasa Melayu penelitian Makna dan Nilai terbitan UPM press Zaitol Azma Zainon Hamzah, Ahmad Fuad Mat Hassan

Artikel kiriman Hang Nudin untuk The Patriots.


Turki Dan Haiwan Jalanan

Pada minggu lepas, telah tular sebuah video yang menunjukkan sekumpulan wanita berhijab membawa anjing bersiar-siar di jalanan. Tanpa bertanya dengan lebih lanjut,  perakam video tersebut terus menyebarkan video tersebut di media sosial dan video tersebut menerima kecaman pelbagai pihak.

Pada hakikatnya, gadis-gadis berhijab itu  merupakan pelajar perubatan veterinar di UPM yang sedang menjalani latihan industri di pusat perlindungan haiwan PAWS. Kebanyakkan haiwan di dalam pusat perlindungan tersebut terpaksa bersesak-sesak di dalam keadaan yang sempit. Untuk menjamin kesihatan mereka,  anjing-anjing di pusat perlindungan haiwan perlu dibawa bersiar sekali sakala. Sebagai persediaan,  kesemua pelajar perubatan veterinar perlu belajar berinteraksi bersama pelbagai haiwan termasuklah anjing sendiri.

Anjing bukanlah seekor haiwan yang hina,  namun adalah agak sukar untuk kita merubah persepsi masyarakat Malaysia yang seringkali mengaitkan haiwan tersebut dengan perkara yang negatif. Malah sebagai seorang pencinta haiwan, saya sendiri sering berasa sukar untuk menerangkan kepada golongan bukan Muslim mengenai hubungan Muslim dengan anjing.

Islam merupakan sebuah agama penyayang yang menggalakkan penganutnya berbuat baik kepada kesemua haiwan. Kita sendiri pasti sudah berulang kali mendengar kisah masyur mengenai seorang pelacur yang telah dimasukkan ke dalam syurga oleh kerana tindakan beliau yang memberi air kepada seekor anjing yang dahaga. Kisah ini sahaja telah dapat menunjukkan keinginan Islam untuk meninggikan akhlak seorang Muslim dengan berbuat baik kepada semua makhluk tuhan.

Pada tahun lepas,  saya telah berpeluang untuk berkunjung ke Turki selama enam bulan di dalam sebuah program pertukaran pelajar universiti. Antara perkara yang paling mengejutkan saya adalah layanan rakyat Turki yang sangat baik terhadap haiwan jalanan.

Saya tidak pernah menemukan seekor pun anjing dan kucing yang sakit atau kurus di Turki. Malah,  majoriti daripada rakyatnya adalah sangat prihatin terhadap haiwan jalanan. Anjing jalanan di Turki hampir kesemuanya sangat jinak dan dijaga dengan baik oleh masyarakat sekeliling. Malah, kerajaan Turki juga telah memvaksin anjing jalanan sebelum melepaskan mereka semula di jalanan.

Apabila tibanya musim sejuk,  kedai-kedai di Turki akan membenarkan anjing jalanan tidur di dalam kedai mereka pada waktu malam. Saya sendiri pernah menyaksikan perkara ini sewaktu saya sedang bersiar-siar bersama sahabat saya untuk membeli belah. Ada sebuah kedai yang menjual barangan kosmestik yang membenarkan seekor anjing jalanan tidur di dalam kedai mereka kerana cuaca di luar adalah agak sejuk.

Tambahan lagi,  adalah normal juga untuk anda lihat pelbagai orang berebut-rebut memberi makan kepada kucing dan anjing jalanan di Turki. Saya pernah lihat seorang wanita Turki meletakkan makanan anjing dan kucing di luar kedai mereka untuk memberi makan kepada haiwan yang melalui kedai tersebut.

Malah, di jalanan Istanbul hampir kesemua orang adalah sangat baik kepada haiwan-haiwan jalanan. Sewaktu saya berkunjung di Hagia Sophia, saya melihat pengawal keselamatan masjid tersebut berlaku sangat baik kepada seekor kucing jalanan betina yang baru melahirkan anak-anaknya dan memberikan mereka perlindungan di bumbung beliau. Adalah sangat mudah juga untuk anda temui rumah-rumah kucing dan burung yang dibina sekitar masjid sebagai perlindungan kepada mereka.

Mesin-mesin kitar semula yang akan mengeluarkan makanan buat anjing dan kucing jalanan juga boleh ditemui di pelbagai tempat di sekitar Turki. Mesin itu akan mengeluarkan makanan percuma buat haiwan tersebut apabila kita memasukkan plastik untuk dikitar semula. Di samping menggalakkan masyarakat untuk mengitar semula,  kerajaan Turki juga menggalakkan kita untuk berbuat baik kepada haiwan jalanan.

Sebagai seorang pencinta haiwan,  saya berasa sangat terharu melihat layanan rakyat Turki terhadap haiwan jalanan apabila saya berkunjung ke Turki. Pada masa yang sama,  saya juga agak kecewa kerana adalah agak sukar untuk kita temui budaya yang sama di Malaysia. Pengalaman peribadi saya mengikuti secara rapat beberapa pusat perlindungan haiwan di Malaysia telah banyak membuka mata saya terhadap isu ini.

Namun,  layanan baik masyarakat Turki terhadap haiwan jalanan adalah perkara yang tidak mengejutkan kerana kita akan dapat lihat budaya yang sama pada zaman kegemilangan Empayar Uthmaniyyah!  Berdasarkan sumber sejarah, Empayar Uthmaniyyah telah membina sebuah yayasan khas yang memberikan makanan buat anjing jalanan, serigala di pergunungan, menyediakan air buat burung di musim panas, merawat burung yang sayapnya patah serta merawat kuda yang cedera. Rumah burung juga telah dibina di pelbagai bangunan seperti di masjid, madrasah dan istana.

Sumber sahih di dalam arkib Uthmaniyyah juga telah banyak mencatatkan catatan menarik mengenai cinta dan sifat ihsan masyarakat Islam pada ketika itu terhadap haiwan jalanan.

Seorang pemuda bernama Müreselli İbrahim Ağa yang tinggal di Izmir Turki telah mendermakan 100 kuruş setiap tahun kepada Masjid Ödemiş Yeni untuk menyediakan makanan buat bangau-bangau yang tinggal di sekitar masjid tersebut pada tahun 1307.

Dan di tahun 1544, terdapat juga rekod mengenai Lütfi Pasha yang telah mewakafkan air kolam untuk para musafir dan haiwan yang sering melewati kawasan tersebut. Selain itu, terdapat juga rekod mengenai Yayasan Çandarluzade Mehmed Bey yang telah mendermakan rumah ladang untuk menjaga burung merpati pada tahun 1707. Masjid Kediler Damsyik, Syria telah menubuhkan sebuah yayasan buat kucing jalanan. Penjaga masjid tersebut akan memberikan makanan kepada beratus-ratus kucing jalanan secara konsisten.

Kepada mereka yang ingin menyaksikan secara sendiri sifat sayang masyarakat Turki terhadap haiwan jalanan, khususnya kucing, anda boleh menonton sebuah dokumentari khas yang berjudul ‘Kedi’. Dokumentari itu telah menceritakan secara rapat sifat ihsan rakyat Turki terhadap kucing jalanan.`

Seperti makhluk-makhluk lain, haiwan juga mempunyai jiwa, hati dan perasaan. Mereka juga mampu merasai kesakitan dan kesedihan. Malah, berdasarkan kajian saintifik adalah terbukti bahawa haiwan juga mampu mengidap penyakit kemurungan. Janganlah kita pandang hina kepada anjing hanya kerana kita diarahkan untuk menyamak tangan kita selepas menyentuhnya. Layanilah mereka dengan penuh ihsan dan kasih sayang seperti apa yang diajarkan oleh agama kita pada asalnya. Antara impian saya yang terbesar adalah untuk melihat Malaysia berkembang menjadi negara yang maju dan membangun serta juga prihatin terhadap haiwan jalanan.

RUJUKAN:

1) Ekrem Ekinci (2015, January 18). The Ottomans’ exemplary treatment of street animals.

2) Pengalaman peribadi penulis di Turki.


Mungkin Bukan Kelawar Punca COVID-19

2020 ialah tahun yang sangat pelik. Tiga hari selepas tahun baharu, dunia nampaknya menghampiri P3r4ng Dunia Ketiga.

Tiga bulan kemudian jelas sekali semua retorik Januari telah menemui kebuntuan. Malah entah berapa ramai saja yang menyebut nama Qassem Soleimani, apatah lagi mengingatinya.

Kerana Amerika Syarikat dan Iran sedang bergelut untuk menewaskan koronavirus yang semakin bermaharajalela.

Semuanya kerana satu bandaraya China yang makan ikut sedap tekak sehingga menghamburkan bala kepada dunia.

Semua mengatakan bahawa kelawarlah punca dunia ditundukkan. Tetapi hakikat ini masih belum disahkan sebenarnya.

Kerana keringat dan kudrat sekarang lebih ditekankan untuk mengekang dan menewaskan virus ini.

Namun kepastiannya daripada pasar basah Wuhan yang menjual semua benda untuk dimakan.

Berdasarkan penemuan genetik, dijangka bahawa tenggiling bersisik (manis pentadactyla) yang seharusnya diperhatikan.

Virus di dalam tenggiling spesis ini mempunyai 99% persamaan dengan COVID-19 (Cyranoski, 2020).

Populasi China memang menyukai haiwan ini, terutamanya untuk membuat ubat-ubatan Cina.

Status terancam genting oleh IUCN tidak menjadi penghalang untuk setiap tenggiling bersisik. Pada masa kajian ini dibuat, ular baru sahaja diketepikan daripada calon penyebar virus Wuhan (Callaway & Cyranoski, 2020).

Sungguhpun begitu ketiga-tiga – kelawar buah, tenggiling bersisik, ular – dijual secara berleluasa di Wuhan. Maka pihak kesihatan sedunia berdepan dengan masalah untuk mengenalpasti meskipun wujud persamaan dari segi jenis virus tersebut.

Saintis juga bergelut dalam hal ini kerana COVID-19 sejak 2019-nCoV lagi telah disahkan seakan-akan sama dengan virus dalam kelawar buah daripada wilayah Yunnan (Zhou, 2020).

2019-nCoV pula telah hinggap ke satu spesis haiwan yang menjadi perantara sebelum lompatan terakhir ke manusia pertama.

Orang tersebut pula berhubung dengan Orang Kedua secara berpanjangan tanpa sebarang perlindungan pun. Maka dari sinilah COVID-19 merebak dengan lompatan demi lompatan begitu pantas (Arman, 2020).

Proses yang sama juga berlaku apabila Amerika Syarikat menerima COVID-19 pertama. Seorang wanita dari China telah memperkenalkan COVID-19 di Illinois selepas bersama suaminya dalam suatu masa yang lama.

Mereka telah berhubung dengan sekurang-kurangnya 300 orang yang tiada seorang pun menunjukkan simtom selepas dipantau. Perkara ini berlaku kerana tempoh hubungan antara mereka tidak selama mana suami isteri ini bersama.

Apa yang mengecewakan ialah perkara ini pernah berlaku suatu masa dahulu semasa SARS-CoV merebak secara berleluasa. Pada masa itu musang dan kelawar ladam menjadi punca penyebar, pun dijual untuk pemakanan di Daerah Yunnan.

Dengan nama China buruk sebanyak dua kali berturut-turut, tempoh 2002 dan 2019 tidak mampu menebatkan Sinofobia terutamanya pada Zaman Maklumat ini.

Menyedari perkara ini China bergegas untuk menyekat perdagangan haiwan sebelum menjadi tuan rumah untuk persidangan Pertubuhan Bangsa-Bangsa Bersatu (PBB).  Itu pun kalau sidang tersebut tidak ditangguh kerana penularan COVID-19 (Bloomberg, 2020).

Seramai 167,676 orang disahkan positif dalam 142 buah negara. China masih menjuarai takhta walaupun telah mengurangkan kadar penularan ke paras 0.01-0.09%.

Sementara itu Itali dan Iran pula telah menjadi pusat penular (viral epicenters) di rantau masing-masing. Itali telah mengisytiharkan perintah berkurung, dengan Sepanyol semakin menghampiri tahap tersebut.

RUJUKAN:

Arman, A. (2020, March 12). ‘Prolonged, unprotected contact’ led to first known person-to-person coronavirus transmission in US, study says. CNN. Retrieved from https://edition.cnn.com/2020/03/12/health/person-to-person-coronavirus-illinois-study/index.html

Bloomberg. (2020, March 13). Virus Jolts China to Curb Animal Trade Before Hosting UN Summit. Retrieved from https://www.bloomberg.com/news/articles/2020-03-12/virus-jolts-china-to-curb-animal-trade-before-hosting-un-summit

Callaway, E., & Cyranoski, D. (2020, January 23). Why snakes probably aren’t spreading the new China virus. Nature. Retrieved from https://www.nature.com/articles/d41586-020-00180-8

Cyranoski, D. (2020, February 7). Did pangolins spread the China coronavirus to people? Nature. Retrieved from https://www.nature.com/articles/d41586-020-00364-2

Zhou, P., et al. Nature. https://doi.org/10.1038/s41586-020-2012-7 (2020).


Keluhan Rider Foodpanda

1. Surat perjanjian ‘terms and conditions’ yang berat sebelah. Syarikat tidak akan bertanggungjawab pada apa-apa kehilangan, kecemasan dan kerosakan yang dialami oleh penunggang. Sudahlah, mereka menggunakan dan membayar penyelenggaraan motor sendiri.

Syarikat ini langsung tak memberikan apa-apa pampasan sekiranya berlaku apa perkara yang tidak diingini. Sekurang-kurangnya, mereka perlu menyelenggara motor mereka setiap minggu dan adakalanya kosnya mencecah RM 100 setiap minggu. Minyak pula ditanggung oleh mereka. Untuk motor jenis Honda EX5, mereka perlu mengisi minyak lebih kurang RM 7 setiap hari. Bayangkan motor-motor yang lain.

2. Skim pembayaran baru ini hanya mementingkan penghantaran sahaja. Berbanding skim yang lama yang memberi insentif mereka dalam dua bentuk iaitu penghantaran dan per jam sebanyak RM 4 setiap jam. Sekiranya, mereka tiada penghantaran, mereka masih boleh bergantung dengan insentif per jam.

Bayangkan sekiranya tiada pesanan yang masuk pada hari tersebut dengan skim pembayaran baru. Mereka akan pulang dengan tangan kosong. Percayalah, mereka ini semua bersungguh-sungguh mengejar penghantaran mereka. Setiap masa berada di jalanraya dan terdedah kepada risiko kemalangan dan cuaca. Mereka bukan orang yang malas. Mereka golongan yang tersangatlah rajin.

3. Tiada simpanan persaraan dan jaminan perlindungan keselamatan. Ini merupakan salah satu kelemahan GiG Economy. Mereka tidak ada caruman KWSP dan SOCSO kerana pekerjaan mereka ini tidak terikat dengan Akta Kerja 1955. Apa berlaku sekiranya mereka sudah mencapai umur persaraan? Ada antara mereka yang terpaksa menyimpan setiap bulan. Itupun ada yang terpaksa menggunakan simpanan sekiranya berlaku kecemasan yang tak dijangka.

Bacaan berkaitan: Tiada Masalah Jika Mereka Tidak Mahu Bekerja – FoodpandaBacaan berkaitan: Rider-Rider Foodpanda Mogok

4. Kebajikan pekerja yang tidak dijaga. Polisi perniagaan mereka hanya mementingkan sebelah pihak sahaja. Mereka menggunakan motor, minyak sendiri, tenaga dan kudrat sendiri. Sekurang-kurangnya, syarikat ini patut memberi jaminan kebajikan dalam bentuk insurans ataupun takaful. Paling tak mampu sekalipun, sediakan insurans berkelompok kepada mereka supaya apabila berlaku perkara yang tidak diingini. Mereka akan mendapat pampasan. Namun, perkara asas seperti inipun mereka tidak mampu sediakan apatah lagi elaun kehadiran dan minyak.

Justeru, antara inisiatif yang boleh diberikan adalah mempromosikan alternatif lain dengan memperkenalkan applikasi yang serupa dengan Food Panda iaitu IMakan.

Inilah cabaran ekonomi gig yang patut dipandang serius. Paling penting sekali, syarikat boleh menukar apa-apa polisi sesuka hati mereka tanpa memikirkan kebajikan pekerja yang berhempas pulas memastikan operasi perniagaan mereka terus berjalan.